text:
Primary tabs
Sitatimende ngenkhundla yemhlanganovidiyo weKhabhinethi ngaLesitsatfu, mhla ti-18 Lweti 2020
A. Tindzaba letibalulekile taleLive
1. Ingcungcutsela ye-12 yeBrazil, iRussia, India, Shayina neNingizimu Afrika (i-BRICS)
1.1. Ikhabhinethi iyemukele imiphumela yeNgcungcutsela ye-12 ye-BRICS lebeyiholwa nguMengameli Cyril Ramaphosa. Lebeyisingatfwe nguMengameli Vladimir Putin weNhlangano yaseRashiya, lengcungcutsela icocisane ngebudlelwane be-BRICS kute kube nekusimama kumhlaba wonkhe, kwabelana ngetekuvikeleka kanye nekukhula ekucambeni tintfo letinsha.
1.2. Lemiphumela ifake ekhatsi kuvunywa kweLisubuciko lelibuyeketiwe leBudlelwane kuTemnotfo le-BRICS (langa-2020-2025) kanye nekwemukelwa kweLisubuciko le-BRICS Lekulwa neBuphekula. Sivumelwane lesibitwa ngeMoscow Declaration lesemukelwa ngemuva kwalengcungcutsela sachaza emkhatsini waletinye tindzaba, kwesekela i-Agenda 2063 yeLubumbano lwase-Afrika (i-AU) kanye nemitamo yekucinisa kuhlanganiswa kanye nentfutfuko kulelivekati lokufaka ekhatsi kufezekiswa kweSivumelwane seNdzawo Yekuhweba Lokukhululekile kuLelivekati lase-Afrika.
1.3. Labebahambele lengcungcutsela baphindze futsi bayibona inchubekelembili lesentiwe yi-AU ngekulungisa tikhebe tetetakhiwonchanti, ikakhulu kuluhlakamsebenti kuBudlelwane Lobusha beNtfutfuko yase-Afrika, kanye nekubaluleka kwekugcugcutela lutjalotimali kute kwesekelwe intfutfuko kutetimboni, kudala imisebenti, kucinisekisa kutsi kunekudla lokwanele, kulwa nebuphuya kanye nekwenta kutsi kube nentfutfuko lesimeme e-Afrika.
2. Luvakasho Lwetemisebenti lwaMengameli waseMalawi
2.1. Ikhabhinethi ikwemukele Kuvakasha Ngwekwemsebenti ngemphumelelo eNingizimu Afrika lokusandza kwentiwa ngemalunga aHulumende waseMalawi labeholwa nguMengameli Lazarus Chakwera. Lomhlangano emkhatsini waBomengameli Chakwera naRamaphosa bewuwekucocisana emkhatsini wemave lamabili, ngetindzaba tesifundza kanye netalelivekati labanenshisekelo ngato bobabili.
2.2. Live laseNingizimu Afrika lisatinikele ekujuliseni kanye nasekuciniseni budlelwane nelive laseMalawi ngekwandzisa kuhwebelana kanye nelutjalomali ngenhloso yekufezekisa tindlela tekutiphilisa letinesitfunti kuwo omabili lamave. Lamave lamabili anebudlelwane lobuhle kusukela emuva kumashuminyaka lamanengi.
2.3. Ikhabhinethi iphindze futsi yatjelwa ngalamafisha mayelana nendzaba yeMnu. Shepherd naMk. Mary Bushiri, lababalekele eMalawi ngesikhatsi bangephandle ejele ngebheyile lenge-R200 000 ngamunye ngemuva kwekubekwa emacala enkhohlakalo nekuntjintjiselana ngemali ngalokungekho emtsetfweni.
2.4. Ikhabhineti yenetisekile ngendlela Tebulungiswa, Tekuvikela Bugebengu neKlasta Yetekuphepha lelisingatse ngayo loludzaba kantsi iklasta itakwatisa sive ngalokusha lokuvelako lokuphatselene naloludzaba. Tinchubo tekubabuyisa kutsi batewubukana nemacala abo labawente kulelive setivele ticalile.
3. Lukhetfo lwaboMasipala lwekuvala tikhewu
3.1. Ikhabhinethi iyayidvumisa Ikhomishini Letimele Yelukhetfo ngalolukhetfo lwekuvala tikhewu lolube nemphumelelo, lolubanjwe kumawadi lange-95 kubomasipala labange-55 ngaLesitsatfu, mhla ti-11 Lweti 2020. Lukhetfo lwabomasipala luhlala njalo luyinsika yekulola intsandvo yetfu yelinyenti emazingeni etigodzi nakubomasipala.
3.2. Ikhabhinethi ibonge bonkhe bantfu baseNingizimu Afrika labatimbandzakanyile kulolukhetfo lwekuvala tikhewu, lolube lwekucala ngemuva kwekumiswa kwemisebenti yelukhetfo ngeNdlovulenkhulu ngenca yelubhubhane lweligciwane leSifo se-Corona (i-COVID-19).
4. Tinsuku letisihlanu tekuzila kwavelonkhe
4.1. Ikhabhinethi icele bantfu baseNingizimu Afrika kutsi batimbandzakanye kuletinsuku letisihlanu tekuzila kukhumbula labo labasishiye emahlabeni ngenca ye-COVID-19 kanye nangebudlova lobucondziswe ebulilini lobutsite nangekubulawa kwalabasikati (i-GBVF). Yonkhe imijeka yavelonkhe itawukwehliswa kancane ngesikhatsi saletinsuku letisihlanu tekuzila kusukela ngaLesitsatfu, mhla tinge-25 Lweti kuya ngeLisontfo, mhla tinge-29 Lweti 2020.
4.2. Ngesinyatselo sebunye sekuhlonipha nekukhumbula bonkhe labo labashone ngenca ye-COVID-19 nange-GBVF, tonkhe takhamuti tiyakhutsatwa kutsi tigcoke tembatfo kanye nemihlobiso lekhombisa kuzila kuye ngemasiko abo, imihambo kanye nenkholo.
5. Kusayinwa kweLisu Lelikhulu lekukhicita Shukela
5.1. Ikhabhinethi ikwemukele kusayinwa kweLisu Lelikhulu Lemboni yaShukela yiNdvuna Yetekulima, Tetingucuko Temhlaba neKutfutfukiswa Kwetindzawo Tasemaphandleni Thoko Didiza kanye nemkhakha wetetimboni tashukela. LeLisu Lelikhulu lekukhicita Shukela lihlose kutsatsa sinyatselo lesiphutfumako sekuvikela tinkhulungwane temisebenti, tindlela tekutiphilisa tasetindzaweni tasemaphandleni nemabhizinisi, ngesikhatsi lesifanako kudaleka sifiso lesisha ngelikusasa, ngenhloso yekudala tindlela letahlukahlukene tebakhiciti bashukela, kanye nekuletsa ematfuba lamasha emisebenti.
5.2. Imboni yashukela ngumcashi lomcoka wetisebenti kanye nemtfombo wendlela yekutiphilisa yemimango leminengi yasetindzaweni tasemaphandleni.
B. Tincumo teKhabhinethi
1. Lisubuciko Lavelonkhe Lekulwa Nenkhohlakalo (i-NACS)
1.1. Ikhabhinethi iyivumile i-NACS lenta kutsi kube neluhluluhlaka lwekungenelela lwavelonkhe. Lelisubuciko lingumphumela wekubonisana kwavelonkhe nemikhakha lehlukahlukene, lefaka ekhatsi emabhizinisi, hulumende netinhlangano temmango. Licembu le-NACS, lelakhiwa tinhlangano temmango, tati temfundvo, betemabhizinisi kanye nalabamelele hulumende, bakwesekela kwakhiwa kwalelisubuciko.
1.2. I-NACS ishwabakanya tinsika letisitfupha, lokufaka ekhatsi kukhutsata nekugcugcutela letikhutsele, letimpimpako, leticotfo naletingafihli utfo, kuchubela embili bungcweti betisebenti, kwenta ncono tekubusa etikhungweni, kanye nekucinisa kubakhona kwemitfombolusito kanye nekuchumanisa kusebenta nekutilandza.
1.3. Lelisubuciko liphindze futsi liphakamise kutsi kube neMkhandlu wesikhashana Wavelonkhe Lowelulekako Lolwa Nenkhohlakalo njengelulawulo lwemtimba loluhleliwe lwekucinisekisa kutsi kube nekucaphela lokukhulu, kutilandza kanye nekubete imfihlo. Lomtimba wesikhashana lutawucala inchubo yekusungula umtimba lotimele lomcoka losemtsetfweni lotawubika ngco ePhalamende.
2. Lisubuciko Lwekunweba Tindzawo Tavelonkhe Letivikelekile (i-NPAES)
2.1. Ikhabhinethi iyivumile i-NPAES lebuyeketiwe kutsi icale kusebenta. Lelisubuciko lavunywa kutsi kubonisanwe ngalo nemmango ngeLweti 2018. Kubonisana emahlandla lamatsatfu kwaveta imibono leminyenti lebuyeketiwe leyangetwa etehlukweni letiyimfica talelisubuciko.
2.2. Live laseNingizimu Afrika lingulelinye lemave lanotse kakhulu ngetitfombo nangetilwane letahlukahlukene. Iseluhlwini lwesitsatfu lolusetulu emhlabeni njengetive letinekwehlukahlukana lokukhulu. Kulawula nekonga letincenye letimcoka tekwehlukahlukana kwalokuphilako kuphindze futsi kube neligalelo ekudaleni imisebenti ngekusebentisa tekuvakasha kanye netinhlelo tekongiwa kwemvelo, kanye futsi nekusebenta njengetindzawo telucwaningo lwetesayensi.
3. Luhlakamsebenti Lwavelonkhe Lolubuyeketiwe Lwalokwehlukahlukene Lokuphilako (i-NBF)
3.1. Ikhabhinethi ikuvumile kushicilelwa kwe-NBF kute kutsi ummango uphawule. Leli lisu lemkhakha lekwenta nekulungisa bungoti balokuphilako lokwehlukahlukene lobubonakale ngesikhatsi kwentiwa luhlolo lwetesayensi simo salokuphilako lokwehlukahlukene kanye netinhlalomphilo talokuphilako lapha eNingizimu Afrika lolwentiwe Sikhungo Salokuphilako Lokwehlukahlukene Savelonkhe saseNingizimu Afrika nga-2019.
3.2. Tingoni letimcoka kulombiko waloluhlolo uphatselene netinhlalomphilo talokuphilako tasemantini lete sawoti, imifula kanye netikhafulomfula letinetinhlanti tasemantini lete sawoti letisengcupheni yekuhlaseleka lula kunako konkhe lokuphilako.
4. Lisu Lelikhulu laseningizimu Afrika Lemkhakha Wetemabhizinisi etemahlatsi (i-CFS) langa-(2020-2025)
4.1. Ikhabhinethi ikuvumile kufezekiswa kweLisu Lelikhulu le-CFS, lokuvunyelanwe ngalo nalemboni, nahulumende kanye netemisebenti. Lelisu lilinganisa tinzuzo tetemvelo, tetemnotfo kanye netenhlalo letivela kumitfombolusito yetemahlatsi.
4.2. Lishwambakanya tingoni letimcoka lokutawugcilwa kuto letisikhombisa: (a) kwandziswa kwemtfombo wetemahlatsi nekugcinwa isesimeni/nekutivikela, (b) kuntjintjwa kwalomkhakha, (c) kwengeta lizingagugu nekusetjentwa kwemitfombo, (d) kwebiwa kwetigodvo kanye nalokwentiwako lokungekho emtsetfweni, (e) lucwaningo, intfutfuko, kucanjwa kwalokusha nekutfutfukiswa kwemakhono, (f) tivimbeli letimcoka tekukhula kwalomkhakha kanye (g) nekutfutfukiswa kwetikhungo.
5. Luhlakamsebenti lwavelonkhe lwekufezekisa bungcweti Kutemisebenti Yahulumende
5.1. Ikhabhinethi ikuvumile kushicilelwa kweluhlaka lwavelonkhe lwesikhashana lwekufezekisa bungcweti Kutemisebenti Yahulumende. Loku kuhambelana nekutinikela lokwentiwe lulawulo lwekuphatsa lwesitfupha kute kube neTemisebenti Yahulumende letikhonako, letenta tintfo ngenchubo lemukelekile naletitfutfukako.
5.2. Loluhlakamsebenti luphakamisa tinsika letisihlanu letimcoka tekwenta bungcweti letitawuholwa embili Sikolo Savelonkhe Setekubusa (i-NSG), ngekuhlanganyela netikhungo tekufundza letahlukahlukene. Letinsika letisihlanu tifaka ekhatsi kutweba ngembikwekungena kanye nekukhetsa khona lapha ekhatsi eMsebenti Wahulumende, kunika lwatiso lwekungeniswa kanye nekungenisa sisebenti lesisha enhlanganweni; kuhlela nekulawula kusebenta; kuchubeka nekufundza kanye nekutfutfukiswa kutebungcweti, kanye nekuchubekela embili emsebentini kanye netehlakalo letimayelana nomsebenti lowentiwa ngumsebenti.
6. Tiphakamiso tenchubomgomo kute kuchitjelwe Umtsetfo Welulawulo Lwekuphatsa Temisebeneti Yahulumende (i-PAMA) wanga-2014 kanye neMtsetfo Wetemisebenti Yahulumende (i-PSA) wanga-1994
6.1. Ikhabhinethi itivumile tiphakamiso tenchubomgomo lokuhloswe ngato kuchibela i-PAMA, yanga-2014 (Umtsetfo we-11 wanga-2014) kanye ne-PSA, yanga-1994 (Umtsetfo we-103 wanga-1994). Emkhatsini waletinye tintfo, tiphakamisa kutsi kube neTemisebenti Yahulumende tibe yintfo yinye, kugcinwe simo se-NSG njengelitiko lavelonkhe kanye nekuchaza indzima yeLihhovisi Lekuhambisana Netilinganisozinga Tetemphilo letimacondzana netindlela tekuchumanisa tilinganisozinga netindlelakwenta kutekuphatsa tahulumende.
6.2. Letiphakamiso talenchubomgomo te-PSA tifaka ekhatsi kuchaza kutsi bobani tinhloko etikweni leLihhovisi leNdvuna Yesifundza kanye neLihhovisi laMengameli, kanye nekulungisa letinye tetindzaba letibangwe tehlulelo tenkantolo.
6.3. Letichibelo kuhloswe ngato kuchubela embili indzaba yeYekuphatfwa Kwetemisebenti Yahulumende Kunye kanye futsi nekwenta kutsi kube netingucuko tenchubomgomo lehlosiwe kuLisu Lavelonkhe Letekutfutfukisa kute kwakhiwe temisebenti yahulumende letinebungcweti.
6.4. Umtamo weKuphatfwa Kwetemisebenti Yahulumende Kunye kweyame kumtsetfomgomo wekucinisekisa kuletfwa kwetinsita ngemphumelelo, ngekwelizingasimo, ngekuhlanganyela kanye nangekutilandza.
7. Inchubomgomo Yelulawulo Lwekwateka Lokusemtsetfweni
7.1. Ikhabhinethi iyivumile Inchubomgomo Yelulawulo Lwekwateka Lokusemtsetfweni kutsi ikhishwe kute ummango uphawule ngayo. Lenchubomgomo iphakamisa tingucuko letinengi, letifaka ekhatsi kuchibela Umtsetfo Wekwateka, wanga-1997 (Umtsetfo we-68 wanga-1997) kanye neMtsetfo Wenchazelo Yekuntjintja Bulili Nesimo Sebulili, (Umtsetfo we-40 wanga-2003) kute kutsi ihambisane neMtsetfo weMtsetfosisekelo waseRiphabhliki yaseNingizimu Afrika wanga-1996 kanye neMtsetfo Wekuvikela Lwatiso Lwebunguwe, wanga-2013 (Umtsetfo we-4 wanga-2013).
7.2. Iphindze futsi iphakamise kuhlanganiswa kweRejista Yavelonkhe Yelinanibantfu kute kutsi kube nembono munye ngemuntfu kanye netimphawu letihambisana naletinye tinhlelo telulawulo lwekwateka kuhulumende kanye nakumkhakha lotimele. Itawuhlanganisa tinhlelo letikhona njenganyalo kute kutsi tikhone kusebenta ngeticubu temtimba ibhayomethriki yeLuhlelo Lwavelonkhe Lwekwateka. Lerejista lensha lephakamisiwe yekubhalisa linanibantfu itawuba sisekelo sekubonisa kwateka kwemuntfu ngekusebentisa inthanethi lesisemtsetfweni lesitawuba ngumgogodla wetinkhundla tebuchwepheshe tembuso nemkhakha lotimele.
8. Indlelanchubo yeMtsetfo weMtsetfosisekelo we-AU Lophatselene nePhalamende yase-Afrika (i-PAP)
8.1. Ikhabhinethi ikuvumele kungeniswa ePhalamende yase-Afrika kweNdlelanchubo yeMtsetfo weMtsetfosisekelo we-AU kutsi kuvumelwane ngawo. Kunika emandla lendlelanchubo, imibuso lengemalunga kudzinga kutsi iwuvume ngekusebentisa emaphalamende awo, live laseNingizimu Afrika lisingatsa i-PAP, lokuluphiko lwesishayamtsetfo se-AU.
C. Imitsetfosivivinyo
1. Umtsetfosivivinyo Wekuchibela Temabhizinisi Lamancane aVelonkhe (i-NSEA) wanga-2020
1.1. Ikhabhinethi ikuvumile kushicilelwa kwe-NSEA kute kutsi ummango uphawule, lohlose kuchibela Umtsetfo Wavelonkhe Wetemabhizinisi Lamancane, wanga-1996 (Umtsetfo we-102 wanga-1996). Letichibelo tenta kutsi Lihhovisi Lemphenyitikhalo Wetemabhizinisi Lamancane kanye nekucitsa umtsetfosimiso wekusungula kweMtimba Wekweluleka.
1.2. LoMtsetfosivivinyo uvula kutsi kube nekufinyelela kabantu kutebulungiswa kutemabhizinisi lamancane ngekusebentisa Luphiko Lwemphenyitikhalo, lolutawunikwa umsebenti wekucubungula nekubuka tikhalo temabhizinisi lamancane.
1.3. Kufezekiswa kwaletichibelo kutakwenta kutsi kube nekusimama lokukhulu kulomkhakha kanye nekwenta ncono ematfuba eteminotfo ngekudala kwematfuba emisebenti ngemabhizinisi lamancane, lasemkhatsini nalamancane kakhulu.
2. Umtsetfosivivinyo Wekuchibela I-ejensi Yavelonkhe Yekutfutfukisa Lusha (i-NYDA)
2.1. Ikhabhinethi ikuvumele kungeniswa kweMtsetfosivivinyo Wekuchibela i-NYDA kutsi ummango uphawule ngawo. Letichibelo tenta ncono kusebenta ngemphumelelo kwe-NYDA ekwandziseni kufinyelela kwayo kwanye nekwandzisa kuphendvula kwayo tindzingo tebantfu labasha.
2.2. Lusha lwakha cishe incenye yinye yesitsatfu yelinanibantfu laseNingizimu Afrika kantsi kucala kusebenta kwaloMtsetfosivivinyo kutawuchubela embili ekwakheni tetemisebenti letinelikhono kanye nekwandzisa kwekusekelwa kwetemabhizinisi. Loku kutawuba neligalelo ekulungiseni letinsayeya letintsatfu tetentfutfuko tebuphuya, kungalingani kanye nekubete kwemisebenti.
D. Imicimbi Letako
1. Tinsuku le-16 Tenshukumo
1.1. Ikhabhinethi iyivumile ingcikitsi letsi: “Bulungiswa Betemnotfo Kwabomake kweNingizimu Afrika lete budlova nalete buhlanga” bemkhankhaso weTinsuku le-16 Tenshukumo, lokusigaba lesisetulu semkhankhaso weTinsuku letinge-365 wekulwa ne-GBVF. Ngenca yemitsetfosimiso yeSimo Savelonkhe Senhlekelele lencabela imihlangano lemkhulu, Mengameli Ramaphosa utakwetfula lomkhankhaso ngekusebentisa ividiyomhlangano ngaLesitsatfu, mhla tinge-25 Lweti 2020. Lisu Lesento Sekuphendvula Kulokuphutfumako lekulwa ne-GBVF lelalavunywa nga-2019 lacala kusita labo labasindzile, kugcamisa kucaphelisa kanye nemikhankhaso yekuvikela; kwenta ncono imitsetfo netinchubomgomo; kugcugcutela kutfutfukiswa ngekwetemnotfo kwabomake, kanye nekucinisa luhlelo lwebulungiswa kutebugebengu.
1.2. LeLisu Lelisubuciko Lavelonkhe (i-NSP), lelamukelwa nguMengameli Ramaphosa ekucaleni kwalomnyaka, lichubela embili lesingenelelo sekuphendvula kulokuphutfumako lelacalwa nga-2019. Likomidi Lelihlanganisa Tindvuna le-GBVF leliholwa yiNdvuna eHhovisi laMengameli laBomake, Bantfwana Nebantfu Labanekukhubateka, Mk. Maite Nkoana-Mashabane, uyachubeka nekwengamela kusebenta lokumcoka kwetinhlelo te-NSP.
2. Lusuku Lwemhlaba Lwe-AIDS – mhla ti-01 Ingongoni 2020
2.1. Ingcikitsi yeLusuku Lwemhlaba Lwe-AIDS mhla ti-01 Ingongoni 2020 itsi: “Sisonkhe kuloku, Cheka Impilo!” igcizelela kutibophelela kwalowo nalowo kucinisekisa kutsi tinzuzo letitfolwe kwate kwaba ngunyalo ngekuphendvula kulubhubhane lwe-AIDS nelwesifo sesifuba (i-TB) atilahleki.
2.2. Live laseNingizimu Afrika linelubhubhane lolukhulu lwe-AIDS emhlabeni, bantfu labalinganiselwa etigidzini le-7.7 baphila ne-HIV, futsi basibalo sakunye kulokutsatfu sekusuleleka lokusha e-Afrika lengaseNingizimu. Bantfu labanengi nyalo sebahlolela i-HIV. Live laseNingizimu Afrika lineluhlelo lwetekwelapha lolukhulukati emhlabeni lwesidzambisigciwane. Live lekucala lelingentasi kweSahara e-Afrika lekuvuma ngalokuphelele i-Pre-exposure Prophylaxis, kwanyalo letfolwa ngulabo bantfu labasebungoti lobukhulu bekwesuleleka.
2.3. Ikhabhinethi ikhutsata bantfu baseNingizimu Afrika kutsi balandzele tinyatselo letintsatfu te-Cheka Impilo letitsi: Kwekucala, yenta luhlolo lwemphilo yakho, hlolela i-HIV ne-TB mahhala nome ngabe ngukumuphi umtfolamphilo losedvute nawe. Kwesibili, tsatsa sinyatselo nasewuyati imiphumela yakho, cala ngekushesha kwelashwa nome hlala njalo welashwa. Kwekugcina, phila ngekuhlakanipha, phila ngalokunemphilo ngekutsi ugweme temacansi letinebungoti, gwema imikhuba lete imphilo, futsi ugcine udla kudla lokunemphilo nalokunemsoco.
3. Ingcungcutsela Yebaholi Labalicembu Lalabangemashumi Lamabili (i-G20)
3.1. Mengameli Ramaphosa utawuhola litsimba laseNingizimu Afrika eNgcungcutseleni Yebaholi be-G20 letawube ibanjwe ngemhlanganovidiyo ngeMgcibelo, mhla tinge-21 Lweti kanye nangeLisontfo, mhla tinge-22 Lweti.
3.2. Ingcungcutsela Yebaholi be-G20 ibitwe nguMbuso waseSaudi Arabia ngenhloso yekujulisa kubambisana kwemhlaba wonkhe mayelana nengcikitsi letsi: “Kubona Ematfuba Elikhulumnyaka le-21 Awonkhewonkhe”. Lengcungcutsela ihlose kuhola embili imitamo yemave emhlaba ekusungula kuphendvula kwemhlaba wonkhe lokuchumanisiwe lokunemfutfo kwekulwa nelubhubhane lwe-COVID-19, kuvikela umnotfo wemhlaba wonkhe, kanye nekwenta ncono kubambisana kwemhlaba wonkhe.
3.3. Tinkhulumiswano titawugcila ekutfutfukiseni bantfu, ekuvikeleni umhlaba kanye nesincumo setinsayeya temhlaba wonkhe ngekusebentisa tisombululo letitakwenta kutsi lonkhe luntfu luzuze.
A. Imilayeto
1. Kuhalalisela
Ikhabhinethi ivakalisa kuhalalisa kwayo kanye netifiso letinhle ku:
- Mengameli Ramaphosa ngekugubha lusuku lwakhe lwekutalwa lweminyaka lenge-68 ngaLesibili, mhla ti-17 Lweti 2020.
- Mengameli Alassane Ouattara kanye nakubantfu baseCote d’Ivoire ngekubamba lukhetfo lolube ngemphumelelo.
- Mengameli waseMelika (e-USA) lokhetsiwe Joseph R. Biden, kanye nebantfu baseMelika, ngemuva kwelukhetfo lolube yimphumelelo.
- Master KG ngekuphumelela kuzuza Umklomelo we-Best African Act Award ku-MTV EMA ngemuva kwengoma ledle lubhedvu letsi Jerusalema layihlabela naNomcebo Zikode, lebe ngulenye yetingoma letidvumile emhlabeni.
- Banyana Banyana ngekuphumelela ngekulandzelana emahlandla lamane kutfola sicoco se-COSAFA Women's Championship ngekushaya incobe laseBotswana ngemagoli lamabili kulinye.
- Bafana Bafana lephotfule ngalokuphindvwe kabili ngekwehlula laseSao Tome nePrincipe kute ihlale ikhona kumcudzelwano weNdzebe Yelibhola Letinyanga yeTive tase-Afrika wanga-2022.
2. Kudvudvuta
Ikhabhinethi ivakalisa kudzabuka kwayo:
- Kubantfu baseGhana nemndeni kanye nebangani baMengameli waphambilini waseGhana Mengameli Jerry Rawlings.
- kumndeni, kubangani nakulabasebenta neMhlolimabhuku Jikelele Umnu. Kimi Makwetu losebentele lelive letfu ngemalengiso wafaka ligalelo ekugcugcuteleni lisiko lekutilandza ekusebentiseni imitfombolusito yembuso. Kushona kweMnu. Makwetu kube kulahlekelwa lokukhulu kutebungcweti tekuhlola emabhuku kanye nasemsebentini lochubekako wekwakha tekuphatsa letinekutilandza. Ikhabhinethi ivakalise kutigcabha kwayo ngekutsi Umnu. Makwetu bekasakhetfwe ngekushayelwa tandla kungena eKomidini Lelitimele Lekweluleka Ngekuhlolwa Kwemabhuku laMhlabuhlangene, umsebenti labekatawenta, ngaphandle kwekungabata, ngalamakhulu emalengiso.
- Kuhulumende kanye nakubantfu beMbuso wasePalestine ngekundlula emhlabeni kwaDkt. Saeb Erekat. Dkt. Erekat bekanguMabhalane Jikelele weLikomidi Lesigungu se-Palestine Liberation Organisation, alilunga leFatah Central Committee futsi asati setemfundvo lesigcamile, umholi wekucocisana mayelana nekuthula kwasePalestine aphindze futsi abe ngumngani lomkhulu weNingizimu Afrika.
E. Tekubekwa etikhundleni
Kutawucinisekiswa ticu temfundvo nekuhlola kufaneleka kwabo bonkhe lababekwe etikhundleni.
1. Umtimba Lophetse weKhomishini Yekulamula, Kusombulula Nekubuyisana:
a. Umnu. Enos Ngutshane (Sihlalo);
b. Umnu. Siobhan Leyden;
c. Umnu. Kaizer Moyane;
d. Umnu. Sifiso Lukhele;
e. Mk. Riefdah Ajam;
f. Umnu. Narius Moloto;
g. Umnu. Bheki Ntshalintshali;
h. Umnu. Thembinkosi Mkalipi;
i. Mk. Thabitha Constance Mametja; na
j. Mk. Tshepo Mahlaela.
2. Emalunga langekho esigungwini lesiphetse kuBhodi Yebacondzisi Yekoporasi Yetikhali yaseNingizimu Afrika:
a. Lincusa Jeanette Thokozile Ndhlovu (locokwe kabusha);
b. Dkt. Reginald Cassius Lubisi;
c. Dkt. Phillip David Dexter;
d. Mk. Refilwe Matenche;
e. Jenene Lomkhulu (losewatsatsa mhlalaphansi) Lungile Christian Pepani;
f. Mk. Fundiswa Skweyiya-Gushu;
g. Umnu. Timothy Mandla Sukazi; na
h. Mk. Peta Nonceba Mashinini.
3. Ithemu ye-6 kuMkhandlu weMkhandlu Wetebunjiniyela waseNingizimu Afrika:
1. Mk. Refilwe Buthelezi;
2. Mk. Prudence Madiba;
3. Mk Tshwaraganang Ramagofu;
4. Umnu. John Daniels;
5. Umnu. Mashao Lawrence Lebea;
6. Umnu. Kasango Nyembwe;
7. Umnu. Simphiwe Nathaniel Zimu;
8. Umnu. Thembinkosi Cedric Madikane;
9. Umnu. Sipo Mkhize;
10. Mk. Nirvanna Rampersad;
11. Mk. Liezl Smith Smith;
12. Mk. Refilwe Lesufi;
13. Mk. Sarah Skorpen;
14. Mk. Abimbola Olukunle;
15. Umnu. Sandiswa Jekwa;
16. Mk. Linda Njomane;
17. Umnu. Mpho Ramuhulu;
18. Mk. Philile Precious Mdletshe;
19. Umnu. Lesetja Boshomane;
20. Mk. Amelia Mtshali;
21. Umnu. Thulebona Memela;
22. Mk. Simangele Mngomezulu;
23. Mk. Otilia Mthethwa;
24. Umnu. Thembinkosi Gamedze;
25. Mk. Phumza Zweni;
26. Umnu. Bhekinkosi Williamson Mvovo;
27. Mk. Patronella Fikile Sibiya;
28. Mk. Cingisa Mbola;
29. Mk. Thulisile Mwelase;
30. Umnu. Kemraj Ramgobind Ojageer;
31. Umnu. Enson Muranganwa Mangwengwende;
32. Mk. Thandeka Chili;
33. Umnu. Sifiso Keswa;
34. Mk. Sejako Morejwane;
35. Mk. Nirasha Sampson;
36. Mk. Sewela Mutileni;
37. Mk. Nokhana Moerane;
38. Umnu. Mamadi Isau Mailula;
39. Mk. Natalie Skeepers;
40. Umnu. Matome Edmund Modipa;
41. Dkt. Reginald Sethole Legoabe.
42. Umnu. Carlo Van Zyl;
43. Umnu. Ranthekeng Moloisane;
44. Umnu. Njabulo Nhleko;
45. Mk. Elizabeth Theron;
46. Umnu. Arnold Heinz Sommer;
47. Mk. Rachel Ledwaba;
48. Umnu. Nic Smit; na
49. Umnu. Sekete Zachia David Botsane;
4. Ikhomishini Yekucasha Ngekulingana
a. Mk. Tabea Kabinde (Sihlalo);
b. Umnu. Bhabhali kaMaPhikela Nhlapho;
c. Mk. Lebogang Mulaisi;
d. Umnu. Puleng Tsebe;
e. Umnu. Mpho Vuma;
f. Thembi Chagonda;
g. Mk. Zinzisa Pearl Mgobondela;
h. Mk. Stieneke Jensma; na
i. Mk. Dineo Mmako.
5. Umnu Mashwahle Joseph Diphofa – Kwengetwa kwenkontileka yeminyaka lesihlanu njengeMcondzisi Jikelele (DG) weLitiko Letendzabuko.
6. Dkt. Phil Mjwara – Kwengetwa kwenkontileka yeminyaka lemibili njengeMcondzisi Jikelele weLitiko Letesayensi Nekucanjwa Kwalokusha.
7. Dkt. Duncan Ettienne Pieterse – Lisekela lika-DG (DDG): Inchubomgomo Yetemnotfo, Litiko Letemafa aVelonkhe.
8. Dkt. Thuli Nomsa Khumalo – DDG: Tengucuko Tesimo Selitulu neLulawulo Lwemoya Lozinganhle, Litiko Letemvelo, Temahlatsi Netinhlanti.
Imibuto icondziswa ku: Mk. Phumla Williams – Sikhulumi seKhabhinethi
Makhalekhikhini: 083 501 0139


c: text/html

text:
IJohannesburg
iJohannesburg lephindze yatiwe ngekutsi iJozi, iJoburg, eJoni, eGoli kumbe eJoeys, lebhalwa pheceleti njenge JHB, lidholobhakati lase Ningizimu Afrika. iJohannesburg iphindze ibe inhloko dholobha yesifundza se Gauteng, kantsi inotse kutengca tonke tifundza tase Ningizimu Afrika kanye nemadholobhakati asentasi nelivekati lase Afrika.[1] [2]lelidholobha liphindze libe ngilo lelikhulukati lelingakakhiwa eceleni nemfula kumbe lwandle.[3] . Imibani yelitulu ivamile kakhulu kushaya edholobheni lase Johannesburg. La kulelidholobha kuphindze kutfolakale inkantolo yesishayamtsetfo welive lase Ningizimu Afrika, lena ke inkantolo lenkulukati eveni lephindze ibe nelivi lekugcina etindzabeni temtsetfo welive. Igolide ne dayimane iyagutfwa etimayini takhona eJozi kantsi tintsaba takhona tinotsile ngawo lamatje eligugu.
i Johannesburg inetikhumulo temoya letibili letisentjetiswa tindiza kantsi lenkulukati iphindze ibe matasa e Afrika mpuma yonke iO.R. Tambo International Airport, kantsi yesibili kuba i Lanseria International Airport letfolakala enshonalanga neliJozi, kantsi naso lesikhumulo siyakhona kubamba umtsamo lomkhulu wetindiza kodvwa usetjentiselwa tindiza letincane.
Ngekwetibalo temphakatsi tango 2007, tibalo tebantfu labatfolakala e Johannesburg betibalelwa ku 5,926,668 sekutsi bantfu labatfolakala emaphetselweni eJozi babe ngu 7,151,447.[4] iJohannesburg ifaka phakatsi i Soweto, lekulilokishi lelikhulukati emhlabeni kantsi lelilokishi licale kuba yincenye ye Jozi kusukela eminyakeni yangabo 1990.

robotstxt: allowed

filter: keep


text:
Ithekisi yaNanu
Mduduzi Benjie Shongwe
Marion Drew
Sawubona! Libito lami nginguNanu.
Sinamake wami silindze ithekisi. Siya ekhaya.
Lapha ngime elayinini. Make ungihlabelelela ingoma.
"Wota Babe weThekisi awuboni yini? SinaNanu silindzile!"
Make loseceleni kwami uphetse tinkhukhu takhe utiyisa ekhaya.
Titomtalela emacandza latowadla.
Lawa ngemadvodza labuya emsebentini. Ayangibuka ayamoyitela.
Ngiweva ahlabelela atsi, "Hheyi Nanu lomncane, ungakhatsateki. Ithekisi iyeta masinyane."
Kwendlula lomunye make. Ugcoke uyantfonsa. Ticatfulo takhe ative titinhle?
Titsi, "chwa, chwa, chwa, chwa, chwa, chwa" nakahamba.
Lendvodza itsengisa tinatfo letibandzako.
Ngiyatitsandza tinatfo letibandzako. Tiyabandza kakhulu futsi timnandzi.
Wena uyatitsandza yini?
Buka! Kunabomake labetfwele kudla kwabo kwakusihlwa etinhloko tabo.
Bahlakaniphile sibili.
Losisi ulungisa tinwele takhe.
Utotikhipha nebangani bakhe namuhla ebusuku.
Sengikhatsele nyalo. Make uyangimema kute ngiphumule.
Uyahlabelela, "Siyacela Babe weThekisi, ungephuti, gogo usilindzile egedeni."
Nangu umngani wami Tumi. Naye futsi uyaphumula.
Sitawufika ekhaya masinyane.
Esibhakabhakeni kunetinyoni letindiza tiya ekhaya.
Kufanele tifike ekhaya kungakahwalali.
Lomake unemacici lamahle. Ngicabanga kutsi uwatsenge lamuhla edolobheni.
Nasengikhulile ngitotsenga emacici lamanyenti ami newamake wami.
Make sewudziniwe nyalo.
Ngiyamhlabelelela ingoma, "Siyacela Babe weThekisi, wota phela, sinamake silindzile."
Mani kancane! Ngiva umsindvo wethekisi!
Nayi seyita!
Lena ithekisi yetfu lenkhulu lebovu. Ite kutotsatsa mine kanye namake wami siye ekhaya.
Sengijabule kakhulu!
You are free to download, copy, translate or adapt this story and use the illustrations as long as you attribute in the following way:
Ithekisi yaNanu
Author - Marion Drew
Translation - Mduduzi Benjie Shongwe
Illustration - Marion Drew
Language - Siswati
Level - First paragraphs
© Marion Drew 2014
Creative Commons: Attribution 4.0
Source www.africanstorybook.org


text:
Flossie, ligundvwane lasemasimini, wagijima etjanini ngesivinini lesikhulu imilente yakhe lemincane lebeyingametfwala ngaso. “Eyishi! Eyishi!” waphefumula kalukhuni kakhulu, “Ngingeke ngikwati kufika ekhaya ngesikhatsi lesifanele!”
Lilanga beselivele lishona. Ematfunti lamnyama besamtungeletile. “Eyishi! Masinyane kutawuba ngusebusuku. Futsi lesilwane lesesabekeko lesilisiliva sasenyangeni sitawube sesifuna mine!”
Flossie beketfukile esaba lesilwane lesesabekeko sasenyangeni. Bekahlala abhudza kabi ngaso. Kodvwa manje bekangasakhoni kuchubeka agijime. Imilente yakhe bese ibuhlungu, sifuba sakhe sibuhlungu. Bekasadzinwe kakhulu. Wema edvute nesihlahla lesidzala wabese uyakhasa ungena etimphandzeni taso. Utawuphepha yini lapha?
“Sawubona!” kwasho livi lelikhulu kulenye indzawo ngetulu kwakhe.
Flossie wabuka etulu wabese uyanswininita ngekwesaba. Emehlo lamabili latindingilizi abebuke phansi kuye. Emehlo lamakhulu kakhulu lamabili lamanyako! Inhlitiyo yaFlossie yashaya ngemandla nangesivinini esifubeni sakhe. Silwane lesinemehlo lamakhulu kangaka, sifanele kuba sikhulu kakhulu!
“Ungubani wena?” kwabuta Flossie ngelivi lelichachatelako. “Nguwe lesilwane lesesabekeko sasenyangeni?”
Lelivi lelikhulu lahleka kakhulu. “Cha, angisiso silwane lesesabekako. Ngingumvunya. Ungangibita ngekutsi Maxwell.”
Umvunya? Flossie akazange akukholwe loko! Luhlobo luni lwemvunya lolunemehlo lamakhulu kangaka? “Ungumvunya lomkhulu yini?” kwabuta yena.
Maxwell waphindza futsi wahleka kakhulu. “Hawu! Akusiwo emehlo ami lawo,” kwasho yena. “Letindingilizi letimanyako ngemaphethini etimphikweni tami. Buka lapha!” Maxwell wabese ubhula timphiko takhe kute kutsi Flossie atobona kutsi lamaphethini lamanyako ahamba njani: etulu naphansi, etulu naphansi.
Maxwell wehla ngekushesha ngaseluhlangotsini lwesicu salesihlahla, edvute naleligundvwane lasesigangeni. Bekumnandzi kuba nalengingakhuluma naye. Betingatinengi tilwane lebetingaphandle ebusuku.
“Ase ungitjele,” kwasho yena. “Kungani bewujake kangaka? Ngikubonile ugijima etjanini ngalesikhulu sivivnini ngemilente yakho lemincane.”
“Bengetama kutsi ngifike ekhaya kusengakabi mnyama,” kwasho Flossie. “Kodvwa akusasiti lutfo manje. Busuku sebuvele bufikile, kantsi likhaya lami lisesekhashane kakhulu.” Wacala kukhala tinyembeti teligundvwane lelincane lasesigangeni.
Maxwell akatange evisise. “Kodvwa kungani ufuna kuba sekhaya?” kwabuta yena. “Kungani ufuna kuba ngekhatsi manje? Hawu! busuku sikhatsi lesihle kunato tonkhe. Ungabukela inyanga iphuma ngetulu kwetintsaba. Ungabona tjani bugucuka buba lisiliva. Ungeva nemoya uhleba kulamacembe.”
Flossie wanikina inhloko yakhe. “Cha! cha! Busuku sikhatsi lesesabekeko. Busuku ngulapho lesilwane lesesabekako lesilisiliva sasenyangeni siphuma siyotingela.”
“Silwane lesesabekako lesilisiliva sasenyangeni? Angikate sengive ngaso!” kwasho Maxwell.
Ngako-ke Flossie wachaza: lesilwane lesesabekeko senyangeni lesililiva sandiza ngetimphiko letisiliva letendlaleka taba banti kwendlula sihlahla. Sandiza saphuma ekukhanyeni kwalenyanga, sitfunti saso lesimnyama besihula phasi emhlabatsini. Sandiza ngekuthula lokwesabekeko, sifuna, sifuna emagundvwane lamancane. Sase siyawahlwitsa ngaletidladla taso letikhaliphako sawetfwala sahamba nawo ebumnyameni – siphelane!
Maxwell wanikina inhloko waphindze waluphosa luhleko lwakhe lolukhulu. “Hawu! Akusiso silwane lesesabekako leso! Leso sikhova-nje. Asisilo lisiliva nakancane, sinembala-nje longakagcami lonsundvu. Ngubani-nje lowesaba lomdodovu wesikhova lesidzinanako?”
“Eyishi! Ungasho njalo!” kunswininita Flossie amangele. “Mhlawumbe lesilwane lesesabekeko lesilisiliva sasenyangeni naso sitingela imivunya!”
“Hha!” kwasho Maxwell ngekutetsemba. “Ngingatsandza kumbona etama!”
Kusenjalo, intfo letsite yanyakata etulu emoyeni ngetulu kwabo. Flossie wabuka etulu wabona intfo lenkhulu lelisiliva indiza iya phansi iphuma kulokukhanya kwenyanga. Timphiko letimbili letilisiliva letinkhulu tendlaleka taba banti, sitfunti sato lesimnyama sambonya timphandze talesihlahla.
Flossie beketfuke kakhulu angakhoni nekunyakata. Wavala emehlwana ache wawacinisa ngesikhatsi umsindvo lohhushako usondzela ngakuye ... uphindze usondzela. Bekati kutsi yini lokulandzelako lokutakwenteka. Onkhe lamaphupho akhe lamabi bese advute nekufezeka.
Masinyane-nje kwabakhona kumemeta kabuhlungu lokukhulu, kwabese kuba nemsindvo wetimphiko letinkhulu. Kwabese kuba khona kuthula.
“Sewungawavula emehlo akho nyalo,” kwasho Maxwell.
Flossie wavula emehlwana akhe wabona lesikhova sinyamalala ngetulu kwetihlahla.
“Kwentekeni?” kwabuta yena amangele. “Kungani lesilwane lesesabekako sasenyangeni sindizile sahamba?”
Maxwell bekajabule kakhulu ngaye. “Ngulamaphethini lesetimphikweni tami. Lesikhova sicabange kutsi ngemehlo – njengoba nawe wentile. Futsi njengawenje, besicabanga kutsi nome ngubani lonemehlo lamakhulu kangaka kufanele kutsi silwane lesikhulu. Wetfuke kakhulu, ngiyakutjela! Uvile kutsi ukhale njani?”
“Uhlakaniphe njani!” kwasho Flossie.
“Yebo, nginjalo, anginjalo?” kuvuma Maxwell. “Manje sale ulala lapha eceleni kwami. Utawuphepha kute kuphume lilanga.
Ngako-ke Flossie wasondzela emkhatsini wetimphandze talesihlahla. Masinyanenje bekasalele. Futsi akatange aphuphe ngalesilwane lesilisiliva lesesabekako sasenyangeni. Ngisho kanye.
* Sebentisa emaroli eliphepha lasemthoyi, liphepha, iglu, tintsi tekuvungula, napendi noma emakhrayoni kwacha umvunya. Sika ukhiphe bunjwa wetimphiko temvunya’, tifake umbala bese uma setomile, tinamatsisele ngeglu kuleroli yeliphepha lasemthoyi. Penda letintsi tekuvungula tibe mnyama bese utinamatsisela kulomvunya kwakha timphondvo tawo.


text:
Kuphelela nekucondzisisa kutsi kusho ini kutalwa kabusha. Ngitawutsandza kukhuluma nani ngebumcoka besincumo. Ngeliciniso lonkhe lesi sincumo lesimcoka lotabe ubhekene naso. Lesincumo lesi simcoka kune kukhetsa kuya esikolweni, noma kukhetsa kutsi ushada nabani, noma ukhetsa kuhlala kuphi. Lesincumo lesi siphatselene nengunaphakade, cabanga ngaso, ingunaphakade sikhatsi lesidze kakhulu.
Bantfu labanengi batihlupha ngelinamuhla noma ngetinyanga letitsite emigwacweni. I kakhulu labanye bacabanga ngepenisheli, kodwa ngifuna kwendlula kuloko. Ngifuna kukhuluma “ngemphilo emva kwekufa.” Kukhona yini lokwentako ngaloko na?Download


text:
Dear Khumbula Ekhaya,Libito lami ngingu Lindiwe Magelane Sibisi nome Lubisi, ngicela lusito kuchumana nemndeni wakhabo babe. Nome ngubani nje losekhona; bomkhulu, bomnakabobabe, bobhuti, bo aunty, nome ngabe babe sewashona, ngicela kutfola bakhabo gogo Mabuza lotala babe.
Libito lababe wami kutsiwa ngu Rolance Sibisi/Lubisi, ungitala ku Thandi Mthupha. Thandi abehlala eMaray Camp kaManzini, Swaziland, lapho sekwaba yiManzini Central High School. Babe bekasebenta eMozambique Restaurant KaManzini eSwatini, yena wahamba ngmenyaka wa 1964 -1966 nakucala kusebenta kwema passports kangwane. Mine Ngasala esiswini samake.
Babe kutsiwa watsi nakafika ekhaya kibo, lekusolakala kutsi kungaba seNelspruit nome eMozambique. Watfumela make wakhe longu GogoMabuza kutsi ete kumake wam, lapho akhandza sengitelwe kepha sengamikiswa ehlandzeni endzaweni yase Joy Engculwini, akazange angibone. Washiya nje umlayeto lawubhala emphepheni lapho abhala khona I address yedzawo yakhabo babe. Kepha leliphepha lase liyalahleka kanye nale mininingwane Mine ngekuhlala ngika Manzini eNgwane Park Extension.
My contacts are: Cell number: +268 78269578 / +268 76302136/ +268 76791534
Email: zmsdlamini@gmail.com


text:
TINANATELO TEMASWATI
Tinanatelo tiyincenye yemihambo nemasiko eSiswati. Tingumlandvo nendlela yekuphila yesive semaSwati. Nguleso naleso sibongo siba nesinanatelo saso, bantfu baleso sibongo baye batichenye ngesinanatelo sabo.
Vilakati naSibanda (1997:42) uchaza tinanatelo kanjena:
Tinanatelo tingemagama ebantfu labatsite lakhombisa kwenaba nekukhula kwelusendvo. Tilandzela ligama lekucala lesitsi sibongo. Tingumlandvo waleso sibongo. Tikhombisa kutalana kwebantfu baleso sibongo kusukela kubokhokho kute kufike esitukulwaneni. Kunanatela-ke kwehlukene kuya ngendzawo bantfu labahleti kuyo.
Imsebenti nebumcoka betinanatelo esiveni semaSwati
Tinanatelo tisetjentiswa kwenta lokunyenti esiveni semaSwati. Leminye yalemisebenti ngulena:
- Tinatatelo siyatisebentisa uma sikhulekela ekhaya, lapho sisuke sibonga inhloko yalelokhaya siphindze sicela kwemukelwa kuloyo muti.
- Tinanatelo tiyasebenta kakhulu uma sibingelelana siphindze sivuselana njengabantfu labatanako.
- Tinanatelo tiyasebenta uma sibonga noma yini labasiphe yona noma lokuhle labasentele kona.
- Tinanatelo tiyasetjentiswa uma sicela, lapho siyambonga lona lesicela kuye kute asiphe loko lesikudzingako.
- Tinanatelo tiyasebenta uma siphahla, lapho sisuke sikhuluma nalabaphasi, lekungemadloti alelo khaya, lesiwabikela kukuhle noma kukubi.
Lokutfolokala etinanatelweni
Uma uhlatiya tinanatelo letinyenti temaSwati utfola loku lokulandzelako:
- Emachawe aleso sibongo
- Imvelaphi yebantfu baleso sibongo kanye nemlandvo wabo
- Tinanatelo tiphindze tivete buhlobo emkhatsini wetibongo letitsite
- Similo sebantfu baleso sibongo siye sivele kuleso sinanatelo
- Lokutilwa bantfu baleso sibongo
- Indlela labangcwatjwa ngayo bantfu baleso sibongo
Siphetfo
Imisebenti yetinanatelo minyenti njengoba sitisebentisa malanga onkhe. Tiyasebenta uma sibingelela noma sivuselanana, uma sikhulekela ekhaya, uma sibonga nona sicela lokutsite. Tiphindze tisebente uma siphahla lapho khona sikhuluma nemadloti. Tinanatelo ticuketse lokunyenti lokuphatselene nemihambo nemasiko emaSwati. Tingumyombo wemvelaphi yesive semaSwati. Tisivetela emachawe aleso sibongo, imvelaphi, similo sebantfu balesibongo, tintfo labatitalako kanye nendlela lebangcwatjwa ngayo.
References
Dlamini, M. et al. 2008. Umtfombo weSiswati. Manzini: Macmillan Boleswa
Thwala, J.J. 2018. A Study of Clan Names and Clan Praises in Khumalo and Msogwaba Settlements. Journal of Sociology and Social Anthropology, (9)1: 1-9
Vilakati, T.S and Sibanda, E.S. (eds) 1997, Chaza Ngive. Manzini: Macmillan


text:
Simemetelo Semhlaba Wonkhe Mayelana Nemalungelo Ebuntfu
SINGENISO
Njengoba
kwatiswa ngekubakhona ngekwemvelo kwesitfunti sebuntfu, nekulingana lokufananako, nangekuba nemalungelo langenakwemukwa noma langenakutsatfwa kulelo nalelo lilunga lelingumndeni webuntfu, konkhe loku-ke kungumgogodla noma kusisekelo senkhululeko, sekwenta lokulungile nesekuba nekuthula emhlabeni wonkhe jikelele,
Nanjengoba
, kunganaki nekwedzelela emalungelo ebuntfu kugcine sekudale tento letinelunya nebulwane kwabuye futsi kwatfukutselisa nembeza wesintfu sonkhe, kwashabalalisa sifiso nekulobitela kwekutsi etikhatsini letitako sintfu sitawutfokotela kuba nenkhululeko yekukhuluma, nekukholwa, nenkhululeko yekuhlala ngaphandle kokwesaba nekweswela, konkhe loku-ke sekumenyetelwe njengetifiso letimcoka kabi eluntfwini,
Nanjengoba-ke
kwekutsi lomunye umuntfu akufanele kutsi aze aphoceleleke kubalekela noma ekucindzetelelekeni kutsi atsatse tinyatselo letitsite kuze atikhiphe ekuphatfweni ngelunya nangekucindzetelwa, kuze emalungelo esintfu avikeleke ngalokusemtsetfweni,
Njengoba
kumcoka kukhulisa budlelwane lobuhle emkhatsini wetive,
Nanjengoba
bantfu bakaMhlabuhlangene kulencwadzi yetivumelwano (i-Charter) baphindze futsi bagcizelela kukholelwa kwabo esisekelweni semalungelo ebantfu, esitfuntini nasebunguyeni, nasekulinganeni kwemalungelo ebantfu besifazane nebesilisa, nasekucopheleleni ekuphakamiseni inchubekela phambili yemphakatsi, nekwenta lizinga lenhlalo libencono enkhululekweni,
Njengoba
emave langemalunga (Member States) enta sitsembiso ekufezeni, ngekubambisana naMhlabuhlangene, ekuchubekiseleni phambili inhlonipho yemhlaba wonkhe nekunakekela emalungelo ebantfu kanye nekukhululeka lokusisekelo,
Njengoba
kucondzakala lokuvamile kwalamalungelo naletinkhululeko kuyintfo lemcoka kakhulu kuze kubonakale ngalokugcwele lokwenta lesitsembiso,
Nyalo, Ngakoke, UMHLANGANO WAWONKHEWONKHE Umemetala kutsi
LESI SIMEMETELO SEMHLABA WONKHE LESIMAYELANA NEMALUNGELO EBUNTFU singatsi silizinga lelivamile lelikhomba imphumelelo yebantfu bonkhe kanye netive tonkhe, kuze kutsi ekugcineni wonkhe umuntfu ngamunye ngamunye, nemagatja anoma ngumuphi umphakatsi, ngekuhlala bacabanga ngaleSimemetelo ngaso sonkhe sikhatsi, batawuzama ngekufundzisa nekwatisa kuze bakhulise lizinga lokuba nenhlonipho mayelana nalamalungelo netinkhululeko, nangekutsatsa tinyatselo letiya embili, esiveni nasemphakatsini wetive, kuze letintfo titfole kutsi tatiwe mhlabawonkhe, tatiwe ngemiphumela nangekuvumeleka kwato nangekutsi-ke tiyagcinwa (noma tiyentiwa), tigcine tigcinwa ngiwo onkhe emave langemalunga elenhlangano (Member States) ngekwawo tibuye futsi tigcinwe futsi ngemave langaphansi kwalamave lakulenhlangano.
INTFO YEKUCALA (1)
Bonkhe bantfu batalwa bakhululekile balingana ngalokufananako ngesitfunti nangemalungelo. Baphiwe ingcondvo nekucondza kanye nanembeza ngakoke bafanele batiphatse nekutsi baphatse nalabanye ngemoya webuzalwane.
INTFO YESIBILI (2)
Wonkhe umuntfu uvumelekile kuwo onkhe emalungelo netinkhululeko letibhalwe lapha kuleSimemetelo, ngaphandle kokubandlululwa noma nganguyiphi indlela, njengokutsi lowo muntfu akafanele abandlululwe ngenca yebuve, yembala, yebulili, yelulwimi, yelukholo, yembusave noma-ke ngabe nganguwuphi umbono lakholelwa kuwo, buve bakhe noma umphakatsi laphuma kuwo, imphahla lanayo, kutalwa noma nalokunye lokumayelana nesikhundla saloyo muntfu.
Ngetulu kwaloko, kute lubandlululo lolungentiwa lususelwa kutembusave, kuletiphatselene nemandla etikhundla, noma-ke kuletiphatselene nesikhundla (noma lizinga) lelolive lelikuso nalicatsaniswa nalamanye emave emhlaba wonkhe jikelele, noma-ke kubukwe live noma sifundza lapho lomuntfu achamuka khona, noma lelolive lite mazibuse, noma lelolive linetimali, noma lelolive lite mazibuse, noma-ke linaleminye imininingwane lekhubatako lemayelana nekutibusa.
INTFO YESITSATFU (3)
Wonkhe umuntfu unelilungelo lokuphila, lokukhululeka nekutibusela kanye nekuphepha kwakhe.
INTFO YESINE (4)
Kute namunye umuntfu lotawuphatfwa njengesigcila noma asetjentiswe njengesigcila, bugcila kanye nemsebenti wekutsengiselana ngetigcila wona-ke awukavunyelwa noma ngabe wentiwa ngaluphi luhlobo.
INTFO YESIHLANU (5)
Kute namunye umuntfu longaphatfwa ngekuvisa buhlungu noma aphatfwe ngelunya, noma ngendlela lengenabo buntfu noma ngekumehlisa sitfunti noma ngekumjezisa.
INTFO YESITFUPHA (6)
Wonkhe umuntfu unelilungelo lekutsi abonakale kuyo yonkhe indzawo atsatfwe njengentfo lehamba embili kunemtsetfo.
INTFO YESIKHOMBISA (7)
Bonkhe bantfu bayalingana embikwemtsetfo kantsi banelilungelo lekuvikeleka ngaphansi kwemtsetfo ngaphandle kokubandlululwa. Bonkhe banelilungelo lelifananako ekuvikelekeni nasekubandlululweni lokwephula leSimemetelo, kantsi futsi-ke bavikelekile noma ngabe ngukutiphi tindlela letingasetjentiswa tekubayenga kantsi tibe tibandlulula.
INTFO YESIPHOHLONGO (8)
Wonkhe muntfu unelilungelo lokutfola likhambi lelinemiphumela lebonakalako lelinganikwa libandla lelinelikhono ekutsetseni emacala esive ikakhulu emacaleni laphatselene netento tebudlova ekuphuleni emalungelweni lasisekelo lanawo lomuntfu, anawo ngekwemtsetfo-mgogodla walelolive nemitsetfo yakhona.
INTFO YEMFICA (9)
Kute noma ngabe munye umuntfu longaboshwa noma ngayiphi indlela, noma abanjwe noma adzingiswe.
INTFO YELISHUMI (10)
Wonkhe umuntfu uvumelekile kutsi atfole kuviwa lokulinganako nalokufananako kantsi futsi lokungakhetsi uma lowo muntfu atekiswa licala; lelicala kufanele alitekiswe libandla lekutsetsa emacala lelingenako kukhetsa, ikakhulu uma lelibandla lizama kuncuma mayelana nemalungelo kanye netibopho takhe lomuntfu, nanoma-ke lomuntfu atsetsiswa emacala lamabi kakhulu lamangalelwe wona.
INTFO YELISHUMI NAKUNYE (11)
- Wonkhe umuntfu lobekwe licala leliphatselene nekujeziswa, lowo muntfu unelilungelo lekutsi acatjangwe njengemuntfu lomsulwa kuze kube nesiciniseko sekutsi unalo lelicala ngalokusemtsetfweni uma ngabe lomuntfu atsetsiwa lelicala phambi kwebantfu, lapho anikwe siciniseko sekutsi konkhe lokumcoka ekutivikeleni kwakhe lokuvunyelwene ngako kuyentiwa.
- Kute umuntfu loyawubekwa licala lelihambelana nekujeziswa uma ngabe wente sento noma ngoba aphutse kwenta sento lesitsite lesingahambelani nekujeziswa, ngaphansi kwemtsetfo wesive newemave onkhe ngesikhatsi lomuntfu enta lesento noma angakasenti lesento. Kute futsi umuntfu longanika lomuntfu inhlawulo lematima leyendlula lenhlawulo lelayifanele anikwe yona ngalesosikhatsi uma lomuntfu enta lelo licala lelaliphatselene nekujeziswa.
INTFO YELISHUMI NAKUBILI (12)
Kute umuntfu longahlala njalo ahlushwa ngalokungekho emtsetfweni ahlushwa ngoba bantfu bangena tindzaba takhe letingesito tawonkhewonkhe, bangene tindzaba temndeni wakhe, telikhaya lakhe, noma ngekumbalela, noma-ke ngekumsukela bahlambalaze bucotfo nesimilo salomuntfu kanye neligama lelihle lalomuntfu. Wonkhe umuntfu unalo lilungelo lekuvikeleka ngaphansi kwemtsetfo lobhekene nebantfu labatsandza kungena tindzaba talabanye noma-ke labo labatsandza kuhlasela basukele labanye.
INTFO YELISHUMI NAKUTSATFU (13)
- Wonkhe umuntfu unelilungelo nenkhululeko yekuhamba noma kunyakata nekuhlala ngekhatsi kwemcele wakulelo nalelo live.
- Wonkhe umuntfu unelilungelo lekuphuma noma lekushiya noma nganguliphi live, kufake ekhatsi live lakhe latalwa kulo, nekutsi-ke unelilungelo lekubuyela eveni lakhe.
INTFO YELISHUMI NESINE (14)
- Wonkhe umuntfu uvumelekile kuyocela kukhosela nekutfola injabulo kulamanye emave nakabalekela kuhlushwa noma inhlupheko.
- Lelilunglo lokuncengela noma lokucela kuyohlala kulelinye live ngeke lisetjentiswe uma ngabe lenhlupheko lecosha lomuntfu akusiyo inhlupheko lesuselwa emacaleni etembusave, noma-ke uma ngabe lenhlupheko idalwe ngemacala ekuphula imigomo nemitsetfo yaMhlabuhlangene.
INTFO YELISHUMI NESIHLANU (15)
- Wonkhe umuntfu unelilungelo lebuve.
- Kute umuntfu longemukwa buve bakhe nobe afuna kubugucula.
INTFO YELISHUMI NESITFUPHA (16)
- Bantfu besilisa nebesifazane lasebakhulile bafika emnyakeni logcwele, ngaphandle kwetivimbelo letisuselwa ekutseni lomuntfu wasive sini, nekutsi usive sini noma-ke ukholwaphi, unelilungelo lokushada acale umndeni. Laba labashadile banemalungelo lalinganako nalafananako kulomshado, ngesikhatsi bahlalisana basashadile, noma-ke ngesikhatsi sewupheliswa lomshado.
- Umshado uyangenelwa kuphela uma ngabe labobantfu bakhululekile kantsi futsi banemvume yabo lephelele yekushada lomuntfu labamshadako.
- Umndeni yinhlangano yemvelo nesisekelo lesiyintfo leyodvwa leyakha noma leyenta umphakatsi, umndeni-ke unelilungelo lokulondvolotwa ngumphakatsi kanye nelive.
INTFO YELISHUMI NESIKHOMBISA (17)
- Wonkhe umuntfu unelilungelo lokuba nemphahla lengeyakhe yedvwa abe futsi nemphahla layihlanganyele nalabanye.
- Kute umuntfu longemukwa imphahla yakhe ngalokungekho emtsetfweni.
INTFO YELISHUMI NESIPHOHLONGO (18)
Wonkhe umuntfu unelilungelo lenkhululeko yengcondvo, yanembeza kanye neyelukholo; lelilungelo lifaka ekhatsi inkhululeko yekushintja lukholo noma inkholo, nenkhululeko, noma uyedvwa lowo muntfu noma usemphakatsini nalabanye, ekusitsekeni noma embikwebantfu, lowo muntfu uvumelekile kubonakalisa lukholo lwakhe noma inkholo yakhe ekufundziseni, enkonzweni nasekugcineni imitsetfo yekukholwa nekusontsa kwakhe.
INTFO YELISHUMI NEMFICA (19)
Wonkhe umuntfu unelilungelo lokukhuluma imibono yakhe ngenkhululeko nekukhuluma loku lafuna kukukhuluma; lelilungelo lifaka ekhatsi inkhululeko yekukholelwa emicondvweni letsite ngaphandle kokuphatanyiswa ngekufuna nekutfola nekusakata imibiko kanye nemicondvo noma ngabe ngangukuwuphi umsakato losakata tindzaba utisakata noma ngabe ngukuwuphi umncele.
INTFO YEMASHUMI LAMABILI (20)
- Wonkhe umuntfu unelilungelo lenkhululeko lokuba senhlanganweni noma embutfwaneni lonekuthula
- Kute umuntfu longaphocelelwa kutsi abe lilunga lanoma ngabe nguyiphi inhlangano.
INTFO YEMASHUMI LAMABILI NAKUNYE (21)
- Wonkhe umuntfu unelilungelo lokuhlanganyela kuhulumende welive lakhe akwente loko ngekuba lilunga noma-ke ngekukhetsa ngenkhululeko emalunga langammelela.
- Wonkhe umuntfu uvumelekile noma unemalungelo lafananako nalalinganako ekusebentiseni tintfo letikhona letingasetjentiswa eveni lakhe.
- Intsandvo yebantfu ngiyo sisekelo lesinika emandla noma ligunya emandla ahulumende; loku kufanele kushiwo ngetikhatsi letitsite nangesikhatsi selukhetfo lolungilo; lolukhetfo-ke lona lufanele lwentiwe ngumuntfu wonkhe lapho emalungelo ekuvota entiwe ngemfihlo ngekubhala emapheshaneni, noma-ke ngalenye indlela yekuvota lenenkhululeko nalelandzela imitsetfo yakhona yekuvota.
INTFO YEMASHUMI LAMABILI NAKUBILI (22)
Wonkhe umuntfu, njengelilunga lemphakatsi, unelilungelo lekuvikeleka emphakatsini nekutsi uvumelekile ekuboneni, ngekusebentisa imitamo leyentiwa live kanye nemave emhlaba ekuhlanganyeleni nangekulandzela imitsetfo yenhlangano kanye nemnotfo walelo nalelo live, kutemnotfo, netintfo letimayelana nekuhlalisana kahle kwebantfu emphakatsini, kanye-ke nemalungelo emasiko nemisimeto lokunguwona anika lowomuntfu sitfunti sakhe nenkhululeko yekutfutfukisa bunguye nebuntfu bakhe.
INTFO YEMASHUMI LAMABILI NAKUTSATFU (23)
- Wonkhe umuntfu unelilungelo lokusebenta, asebente umsebenti latikhetsele wona ngenkhululeko, asebente endzaweni lelungile nalefanele nalesitanako ekwenteni lomsebenti, nekuvikeleka ekuhlaleni ngoba umuntfu angenawo umsebenti.
- Wonkhe umuntfu, ngaphandle kokubandlulula, unelilungelo lekutfola liholo lelilinganako nemsebenti lawentako.
- Wonkhe umuntfu losebentako unelilungelo ngalokuvumelekile emtsetfweni nekutsi atfole umholo lokahle lonika siciniseko sekutsi yena kanye nemndeni wakhe bangahlala baphile imphilo lefanele, lenika sitfunti kumuntfu, nekutsi ibe nekuchitjelwa, uma kunesidzingeko, ichitjelwa nguletinye tintfo letiletsa inhlalakahle nekuvikeleka kulowo mphakatsi.
- Wonkhe umuntfu unelilungelo lekucala noma lekungena enhlanganweni yetisebenti kuze kuvikeleke iminako yakhe.
INTFO YEMASHUMI LAMABILI NAKUNE (24)
Wonkhe umuntfu unelilungelo lokuphumula atsatse likhefu nekutsi ente tintfo letimjabulisako, lokufaka ekhatsi kuncishiswa kwesikhatsi sekusebenta ngekusebenta ema-awa lalingene, noma-ke ngekunikwa sikhatsi semaholideyi kepha abe abhadalwa lomuntfu lotsetse sikhatsi semaholideyi
INTFO YEMASHUMI LAMABILI NESIHLANU (25)
- Wonkhe umuntfu unelilungelo lokuhlala kahle, ahlale ezingeni lelinetisako nalelifanele kutsi kuhlale bantfu labaphilile emtimbeni, ahlale kahle lomuntfu kanye nemdeni wakhe, kufake ekhatsi kudla, tintfo tekugcoka, tintfo tasendlini kanye netintfo tekunakekela imphilo, naletinye tintfo letitfolakala emphakatsini letingasetjentiswa, nekutsi-ke lomuntfu unalo lilungelo lokuhlala aphephile noma ngabe akanawo umsebenti, ngesikhatsi sekugula, ngesikhatsi asakhubatekile, nasagugile noma-ke asate tintfo tekumphilisa ngendzaba yesimo latifica asakuso langeke akwati kusivimbela yena ngekwakhe.
- Bumake nebuntfwana buvumelekile kutsi butfole lusito lolutsite kanye nekunakekeleka. Bonkhe bantfwana, noma batalwe batali sebashadile kanye nalabo labatalwa ngaphandle kwemshado, bafanele batfokotele imphilo nenhlalo kantsi futsi baphindze baphatfwe bavikelwe njengawo wonkhe umuntfu lokulowo mphakatsi.
INTFO YEMASHUMI LAMABILI NESITFUPHA (26)
- Wonkhe umuntfu unelilungelo lekufinyelela emfundvweni. Imfundvo ifanele ingabhadalelwa, ikakhulu eminyakeni lesephansi nasetigabeni letitisekelo. Imfundvo yalabancane ifanele yentiwe ibe sibopho kwekutsi itfolwe nguwonkhe wonkhe. Imfundvo lefaka kuceceshwa ekhatsi nalena lefaka I-thekhinoloji (kusetjentiswa kwemishini emsebentini) kufanele kutsi itfolakale ngalokuvamile, nemfundvo lephakeme nayo-ke ifanele itfolakale, bonkhe bafinyelele kuyo ngoba bafanele kufinyelela kuyo.
- Imfundvo ifanele icondziswe ekutfutfukiseni buntfu bonkhe bemuntfu, nasekuciniseni ekuhlonipheni emalungelo ebuntfu kanye nenkhululeko lesisekelo. Ifanele ichubele embili kuva nekucondza, kubeketela nebuhlobo bebungane phakatsi kwato tonkhe tive, emabandla etive newelukholo, kantsi futsi bafanele bachube umsebenti waMhlabuhlangene kuze kutfolakale kuthula nelucolo.
- Batali banelilungelo lelihamba embili ekukhetseni luhlobo lwemfundvo labafuna ifundziswe bantfwa babo.
INTFO YEMASHUMI LAMABILI NELISONTFO (27)
- Wonkhe umuntfu unelilungelo lokuhlanganyelwa ngekukhululeka emphilweni yemasiko nemisimeto emphakatsi wakhe, atijabulise atfokotele imisebenti yebuciko abuye futsi ahlanganyele abelane entfutfukweni leyiletfwa ngutesayensi abuye futsi ahlanganyele abelane ngelusito nangetinzuzo letiphuma noma letitfolakala kuyo.
- Wonkhe umuntfu unelilungelo lekuvikela bucotfo nemphahla layitsandzako nalayinakako lephuma noma nganguyiphi isayensi, noma nganguluphi luhlobo lwalokubhaliwe ngebungcweti kubhalwe noma kwentiwe ngulowo muntfu.
INTFO YEMASHUMI LAMABILI NESIPHOHLONGO (28)
Wonkhe umuntfu uvumelekile kutsi ahlale imphilo lehlalwa bantfu bonkhe, nangendlela lehlalwa bantfu bonkhe emaveni etive ngetive lapho khona emalungelo nenkhululeko atfolakala entiwa khona njengoba abhalwe lapha kuleSimemetelo.
INTFO YEMASHUMI LAMABILI NEMFICA (29)
- Wonkhe umuntfu unesibopho emphakatsini lapho kukhula, kukhululeka nekutfutfuka kwebuntfu bakhe lowo muntfu kwentekele lowo mphakatsi.
- Ekusebentiseni emalungelo akhe nenkhululeko yakhe lomuntfu, wonkhe umuntfu ufanele awasebentise emalungelo akhe ngaphandle kokudzelela nekungahloniphi emalungelo nenkhululeko yalomunye umuntfu ngoba onkhe emalungelo nenkhululeko yebantfu kufanele kuvikeleke ngekuwavuma, kuwatisa nekuwahlonipha lawo malungelo nenkhululeko yalabanye, nekutsi afike ezingeni lelitsite letintfo leliwanika bucotfo, indlela yekuhlala ngekwemtsetfo emphakatsini lobuswa ngendlela yelinyenti.
- Lamalungelo nalenkhululeko akufanele kusetjentiswe ngendlela lephambene nemitsetfo netisusa takaMhlabuhlangene.
INTFO YEMASHUMI LAMATSATFU (30)
Kute kuleSimemetelo lokungachazwa ngendlela yekutsi lemitsetfo yentelwe noma ishayelwe emave latsite, noma emacembu latsite, noma umuntfu lotsite, kodvwa-ke bonkhe labantfu abanalo lilungelo lekutifaka emsebentini noma entfweni nome bente sento lesitsite basenta ngoba bacondze kubulala noma nganguliphi lemalungelo netinkhululeko lokubhalwe ngato kuleliphepha.


text:
171
Mak. 9:42
Jesu watsi kubafundzi bakhe: “Tilingo tetono kufanele kutsi tenteke; kodvwa maye kulowo letita ngaye! 2Bekuyawuba ncono kutsi kuboshelwe litje entsanyeni yakhe, bese ujikijelwa elwandle, kunekutsi ente nome munye walaba labancane kutsi one. 3
Mat. 18:15,21
Caphelani! Nangabe umnakenu ona, mekhute, nangabe uyaphendvuka, mtsetselele.
4“Nangabe akona emahlandla lasikhombisa ngelilanga linye solomane atsi kuwe: ‘Ngiyacolisa,’ kufanele umtsetselele.”
5Baphostoli base batsi eNkhosini: “Yandzisa kukholwa kwetfu.”
6
21:21
Mak. 11:23
INkhosi yabaphendvula yatsi: “Kube beningaba nekukholwa lokungangenhlavu yendlulamitsi, beningatsi kulesihlahla: ‘Dzephuneka uyewumila elwandle!’ Besiyawunilalela.”
7“Ase ngitsi lomunye wenu unesisebenti lesilimako nome leselusa tinkhomo nome timvu. Nase sibuya ensimini angasho yini kuso kutsi: ‘Hlala phansi kucala udle naku kudla’? 8Cha! Esikhundleni saloko angatsi kuso: ‘Faka sidziya sakho, ungilungisele kudla kwami, unginike ngidle nginatse; emvakwaloko-ke nawe utawuhlala phansi udle unatse.’ 9Uyasibonga yini sisebenti lesisuke sente loko lebesifanele sikwente? 10Kanjalo-ke nani nanente konkhe lenitjelwe kutsi nikwente, nibotsi: ‘Sitisebenti letingakafaneli kubongwa, ngobe sente lebesifanele kutsi sikwente.’ ”
11
13:22
Endleleni Jesu asaya eJerusalema wendlula emkhatsini weSamariya neGalile. 12Asangena emtini wahlangabetwa ngemadvodza labelishumi labephetfwe bulephelo ema bucadlwana naye, 13amemeta atsi: “Nkhosi Jesu, sihawukele.”
14
Luk. 5:14
Watsi nakawabona Jesu, watsi: “Hambani nitibonakalise kubaphristi.”
Nangempela atsi asahamba, bulephelo bahhohloka. 15Lenye yatsi kube ibone kutsi seyiphilile, yancandzeka idvumisa Nkulunkulu ngelivi lelikhulu. 16Yefika yatilahla phansi etinyaweni taJesu imbonga. Yona-ke beyingumSamariya. 17Jesu watsi: “Beningesilo yini lishumi ekuphilisweni kwenu? Baphi labayimfica? 18Akatfolakalanga namunye yini, lowabuyela emuva weta kutawubonga Nkulunkulu ngaphandle kwalomchamuki?”
19Wase utsi kuye: “Sukuma uhambe; kukholwa kwakho kukusindzisile.”
20
Labanye baFarisi babuta Jesu batsi: “Umbuso waNkulunkulu uyawufika nini?” Wabaphendvula watsi: “Umbuso waNkulunkulu awuti ngendlela lebonakalako. 21Kute loyawutsi: ‘Ase nibuke nankhu!’ nome: ‘Nankhuya!’ Ngobe umbuso waNkulunkulu ukini.”
22Wase utsi kubafundzi bakhe: “Siyeta sikhatsi lapho niyawufisa shangatsi ningabona linye nje lemalanga eNdvodzana yeMuntfu, kodvwa ningeke nilibone. 23
Mak. 13:21
Luk. 21:8
Bayawuba khona labayawutsi kini: ‘Ase nibuke lapha!’ nome batsi: ‘Ase nibuke naku!’ Kodvwa ningayi, ningabalandzeli. 24Njengembane ubaneka uvundla kabili esibhakabhakeni, iyawuba njalo neNdvodzana yeMuntfu ngelilanga layo. 25Kodvwa kwekucala ifanele ihlupheke kakhulu ilahlwe bantfu balesitukulwane.
26
Mat. 24:37
1 Phet. 3:20
“Njengobe kwakunjalo ngemalanga aNowa, kuyawuba njalo nangemalanga eNdvodzana yeMuntfu. 27
7:1,6-24
Bonkhe bantfu bebadla, banatsa, bateka bafati, bendziswa, kwaze kwaba lilanga Nowa langena ngalo emkhunjini lana zamcolo wababulala bonkhe. 28
Kuyawuba njengesikhatsi saLoti; bebadla, banatsa, batsenga, batsengisa, balima, bakha tindlu. 29Mhlazana Loti esuka eSodoma, umlilo nesibabule kwana kuphuma ezulwini, kwababulala bonkhe. 30Kuyawuba njalo nangelilanga leyiyakwembulwa ngalo iNdvodzana yeMuntfu.
31
Mak. 13:15-16
“Umuntfu loyawube asetikwendlu yakhe ngalelo langa, angehli kuyawutsatsa timphahla takhe endlini, kanjalo futsi nemuntfu losensimini, angabuyeli emuva. 32
Khumbulani umkaLoti. 33
16:25
Mak. 8:35
Luk. 9:24
Joh. 12:25
Umuntfu lowetama kusindzisa imphilo yakhe, uyawulahlekelwa ngiyo. Kodvwa umuntfu lolahlekelwa yimphilo yakhe, uyawuyisindzisa. 34Nginitjela kutsi: Kulobo busuku bantfu bayawube balele bababili embhedzeni munye; lomunye uyawutsatfwa, lomunye asale ngemuva. 35Bafati lababili bayawube bagaya ndzawonye; lomunye uyawutsatfwa, lomunye asale ngemuva. [ 36Emadvodza lamabili ayawube asensimini; lenye iyakutsatfwa, lenye isale ngemuva.]”Letinye tincwadzi tekucala atinalo lelivesi
37Bafundzi bambuta batsi: “Kuphi, Nkhosi?”
Jesu wabaphendvula watsi: “Lapho kunesidvumbu khona, nemangce ahlangana khona.”


text:
Robert Mugabe
Robert Gabriel Mugabe (/ mʊˈɡɑːbi /; [1] IsiShona: [muɡaɓe]; 21 kuFebhuwari 1924 - 6 Septhemba 2019) bekangusopolitiki aphindze abe ngu Mongameli waseZimbabwe kusukela ngo-1980 kuya ku-2017. Mugabe bekangumholi welicembu letembangave i Zimbabwe National African Union Patriotic Front ( ZANU-PF) lebeyilicembu lelibusako kusukela ngesikhatsi sukutfola inkululeko eveni lase Brithani.[1]
Kukhula kwakhe[hlela | edit source]
Mugabe uphuma esiveni semaShona kantsi ukhule ahlupheka kodvwa watfola imfundvo asemncane wabese uba nguthishela khona eveni laseZimbabwe kanye naseGhana. [2]


text:
Cape Wolf Snake
Inyoka Yesiganga yeCape
Ligama
Inyoka yesiganga yeCape, Cape Wolf Snake [Lycophidion capense]
Luhla Lolutsetfwe
Lihlangotsi: Reptilia
Kucondzisa: Squamata
Umndeni: Colubridae
Kwehluka Kwetilwane: Incumbi yetilwanyana iphila ngale kwendlela.
Budze Lensikati: Emakhulu lasihlanu nemashumi lasihlanu nesiphohlongo ngema mm
Budze Lendvuna: Emakhulu lamane nemashumi lamane ngema mm
Inchazelo
Lenyoka yesiganga yeCape yinyoka lencane lekhula ibeyinkhulu etindzaweni letiseningizimu ngeluhlobo lwato. Inenhloko lepatalele. Libala layo liyafana linsundvu losibekele kuya kumnyama, ngalesinye sikhatsi ngesigogo sinye lesinalokumhloshana nesisu lesimhlophe noma lesimnyama.
Kusakateka
Lenyoka yesiganga yeCape itfolwa ngalekwemavekati, ngaphandle kwelihlandze lase Namib naseliningini lwaseCape. Kukhona imibhalo lenganakwanga lesuka southern Cape nase Hlandzeni lase Southern Namib kanye nakulenye indzawo, nge Eastern Africa kuye Egypt.
Kwakhiwa/Kwentiwa
Lensikati italela emacandza lamatsatfu kuya kulayimfica ngekucala kwelihlobo; tingaphuma emalangeni lamashumi lasihlanu nakunye. Letincane tikala likhulu nemashumi lamabili ema mm.
Kudla Kwato
Emanwabu lamancane nalamakhulu ayadliwa kakhulu phindze ayalunywa aphindze acindzetelwe.
Imibhalo Lehlanganisiwe
Le Nyonka yeSiganga yaseCape ayinayo iphoyizini.


text:
31Ngekuhamba kwetikhatsi, inkhosi Ahashiveroshi yamphakamisa Hamani yamnika sikhundla sekuba ngundvunankhulu. Hamani bekuyindvodzana yaHamedatha, umtukulu wa-Agagi.Agagi bekuyinkhosi yema-Amaleki lekwakutitsa tema-Israyeli kusukela esikhatsini sekuphuma kwawo eGibhithe. Fundza Eks. 15:13-16 2Inkhosi yakhipha umtsetfo lewawucondzene nato tonkhe tiphatsimandla tayo kutsi tifanele tiguce phansi tikhotsame nakwendlula Hamani, timhloniphe. Tonkhe tiphatsimandla tatikwenta loko, ngaphandle kwaModekhayi lowala wangete wakhotsama. 3Leti letinye tindvuna tatimbuta titsi: “Wena awuwulaleli ngani umtsetfo wenkhosi?” 4Bambuta loko imihla ngemihla bamecwayisa ngalesento sakhe kutsi akasiyekele, kodvwa akazange abalalele. Abebatjela atsi: “NgiliJuda mine, ngeke ngikhotsamele Hamani.” Ngako base bayawumceba kuHamani nabo sebamangele kutsi ingabe utasibeketelela yini lesento saModekhayi. 5Hamani watfukutsela wagaya tiboti, nakabona kutsi Modekhayi akamhloniphi, futsi akamkhotsameli. 6Watsi kube eve kutsi Modekhayi uliJuda, wase ufuna lisu kutsi angasabulali Modekhayi yedvwa, kodvwa asale abulala onkhe emaJuda kulo lonkhe lasePheresiya.
7
Kwatsi ngenyanga yekucala, yaNisani, ngemnyaka weli-12 wekubusa kwenkhosi Ahashiveroshi, kwentiwa inkatho embikwaHamani yekutfola kutsi kungaba nguliphi lilanga nenyanga lekutsi aphumelelise lelisu lakhe. Ngako kwakhetfwa lilanga leli-13 ku-Adari, inyanga yeli-12.
8Ngako-ke Hamani wabikela inkhosi, watsi: “Kukhona sive lesisakateke nalo lonkhe lelive lakho sigcwele tonkhe tifundza. Siyatehlukisa emasikweni etfu. Emasiko nemihambo yaso yehlukile, ayifani nemasiko ato tonkhe letinye tive; futsi asiyilaleli imitsetfo yalelive lakho. Ngako akukafaneli kutsi inkhosi isiyekele. 9Nakukuhle enkhosini, ayikhiphe simemetelo sasebukhosini sekutsi asibulawe sonkhe lesive. Nawungakwenta loko, mine Hamani ngingafaka isiliva lengemakhilogremu langaba-340 000 esikhwameni senkhosi.”
10
Inkhosi yakhumula indandatho yayo leyayineluphawu lwekugcoba simemetelo lesiphuma enkhosini, yayinika lesitsa semaJuda, Hamani, umsa waHamedatha, umtukulu wa-Agagi. 11Inkhosi yamtjela yatsi: “Leyo mali yakho, naleso sive sakho; yenta lokutsandzako ngaso.”
12Ngako-ke kwatsi ngelilanga leli-13 lenyanga yekucala, Hamani wabita bonkhe bomabhalane benkhosi, ababitela lesatiso kuze basihumushe basibhale ngato tonkhe tilimi neluhlobo lwekubhala lolwalusetjentiswa eveni lasePheresiya. Tase titfunyelwa kuto tonkhe tindvuna, netikhulu, netiphatsimandla temibuso. Takhishwa egameni lenkhosi Ahashiveroshi tineluphawu lwendandatho yakhe. 13Kwaphuma emancusa agijimisa lesatiso kuwo onkhe emave embuso. Lesimemetelo sasebukhosini sasatisa kutsi ngalanga linye, lilanga leli-13 enyangeni ya-Adari, onkhe emaJuda, labancane nalabadzala, bafati nebantfwana kufanele babulawe. Kufanele babhujiswe ngaphandle kwesihawu, timphahla tabo tidliwe. 14Lesimemetelo kwakufanele simenyetelwe ebaleni, singafihlwa, kuto tonkhe tive, kuze kutsi litsi lifika lelo langa wonkhe umuntfu abe asatilungiselele.
15
Ngekuyala kwenkhosi leso simemetelo sakhishwa eSusa inhlokodolobha yalowo mbuso; emancusa aphutfumisa lesimemetelo kuwo onkhe emave. Inkhosi naHamani bona bahlala phansi banatsa ngesikhatsi lidolobha lonkhe laseSusa lidzidzekile ngekumangala.


text:
by “Extraordinary Missionary Year” Team
BAPTISED AND SENT
Topic for November: Vocations
Saint to contemplate: St. Therese of the Child Jesus (1873-1897)
At 15, she entered the Carmelite convent in Lisieux to give her whole life to God. Living a hidden, simple life of prayer, she was gifted with great intimacy with God. Through sickness and dark nights of doubt and fear, she remained faithful to God, rooted in His merciful love. Her last words were the story of her life: “My God, I love You!”
She described her life as a “little way of spiritual childhood.” She lived each day with an unshakable confidence in God’s love. “What matters in life,” she wrote, “is not great deeds, but great love.” Therese lived and taught a spirituality of attending to everyone and everything well and with love. She believed that just as a child becomes enamoured with what is before her, we should also have a childlike focus and totally attentive love. Therese’s spirituality is of doing the ordinary, with extraordinary love.
“My mission – to make God loved – will begin after my death,” she said. “I will spend my heaven doing good on earth. I will let fall a shower of roses.” Roses have been described and experienced as Saint Therese’s signature. She writes, “I understood that Love embraces all vocations, that Love is all things, that it embraces all times and all places… in a word, that it is eternal! My vocation is Love.” Teresa vocation is a model of UNIVERSAL VOCATION: vocation of bishops, priests, religious and lay faithful.
Points to emulate for Christian vocations:
- Bring agape love in the family
- Renew love of God through sacraments and prayer
- More fervent zeal for God among clergy and religious
“I want to spend my heaven doing good on earth.”
(St. Teresa of child Jesus)
Prayer
O Little Therese of the Child Jesus,
Please pick a rose for me
From the heavenly gardens
And send it to me
As a message of love.
O little flower of Jesus,
Ask God today to grant the favors
I now place with confidence
In your hands.
(Mention your specific requests)
St. Therese,
help me to always believe,
As you did,
In God’s great love for me,
So that I might imitate your
“Little Way” each day. Amen
* * * * *
SIBHABHATISIWE FUTSI SITFUNYIWE
Sihloko Senyanga yeLweti: Vocations
Santi lesizindla ngaye: Theresa Longcwele weMntwana Jesu (1873 – 1897)
Kwatsi nakaneminyaka lelishumi nesihlanu budzala, wangena esigodlweni senhlangano yemaCamelite endzaweni yase Lisieux, lapho anikela khona imphilo yakhe yonkhe kuNkulunkulu. Abephila imphilo lefihlekile, lemalula, yekuthandzaza, kani futsi bekanesipho lesikhulu sebudlelwane lobujulile naNkulunkulu. Kwatsi noma ehlelwa kugula nekungabata ne kwesaba wabambelela elukholweni lwakhe kuNkulunkulu. Lolukholo lwalunetimphandze elutsandvweni lwaNkulunkulu lolunesihawu. Emagama akhe ekugcina emhlabeni abechaza yonkhe imphilo yakhe: “Nkulunkulu wami, ngiyakutsandza!”
Abechaza imphilo yakhe ngekutsi “yindlela lencane ebuntfwana kamoya.” Abephila lilanga nelilanga nelitsemba lelinganyakatiseki elutsandvweni lwaNkulunkulu. Wabhala kutsi, “Lokubalulekile emphilweni akusito tento letinkhulu kepha lutsandvo lolukhulu.” Theresa waphila futsi wafundzisa umoya wekunakekela wonkhe umuntfu natotonkhe tintfo, ngebunono nangelutsandvo. Abekholwa kutsi njengemntfwana lokhangwa ngulokusembikwakhe, kanjalo natsi kumele sibenelutsandvo lwebuntfwana lolunakisisako.
“Injongo yami – yekwenta Nkulunkulu kutsi atsandvwe – itawucala emuva kwekufa kwami,” kwasho Theresa. Wachubeka watsi “Ngitawusebentisa sikhatsi sami eZulwini ngenta lokuhle emhlabeni. Ngitawudedela imvula yetimbali tema rose kutsi yehle.” Timbali tema rose tichazwe taphindze tabonakala tiluphawo lwa Therese Longcwele. Wabhala kutsi, “Ngacondzisisa kutsi lutsandvo lusingatsa onkhe emabitelo, kutsi Lutsandvo lungito tonkhe tintfo, lusingatsa tonkhe tikhatsi nato tonkhe tindzawo…kafishane, kutsi luyingunaphakadze! Lubito lwami Lutsandvo.” Lubito lwa Therese lusibonakaliso lesihle se LUBITO LWAWONKHE WONKHE: lubito lweBaBhishobhi, baPrieste, Tendzela kanye nemakholwa.
Lesingakutsatsa, sikwente, elubitweni lwetfu njengeMakhristu:
- Kuletsa lutsandvo emndenini
- Kuvusetela lutsandvo lwaNkulunkulu ngemaSakhramente nangemithandazo.
- Inshisekelo kuNkulunkulu leyengetekile kuBaphriste, Bosistela kanye neTindzela.
“Ngifuna kusebentisa sikhatsi sami eZulwini ngenta lokuhle emhlabeni.”
(Theresa Longcwele weMntwana Jesu)
Umthandazo
Theresa Lomncane weMntfwana longu Jesu,
ngicela ungikhele imbali
etingadzeni taseZulwini
uyitfumele kimi
njengemulayeto welutsandvo.
Mbali lencane yaJesu,
cela Nkulunkulu asiphe loko lesikudzingako.
Ngesibindzi lesikhulu ngibeka etandleni takho…
(shano sidzingo sakho)
Theresa Longcwele,
ngisite kutsi ngikholwe,
njengobe wakholwa wena,
elutsandvweni lolukhulu langitsandza ngalo Nkulunkulu,
kute kutsi ngitewulingisa,
“Indlela lencane” yakho,
lilanga ngelilanga.
Amen.


text:
Indzima yeSiphandla saVelonkhe
Siphandla saVelonkhe, nobe luphawu lwembuso, luphawu lolubonakalako lolukhulu lweMbuso.
Siphandla saVelonkhe siphindze yincenye lengumnyombo yeSitembu Esikhulu, letsatfwa njengeluphawu lolukhulu lweMbuso. Yonkhe imiculu leneluphawu lwe- Sitembu Esikhulu iniketwa inhlonipho lenkhulu, njengobe loku kusho kutsi yemukelwe nguMengameli waseNingizimu Afrika.
Siphandla saVelonkhe samiswa ngeLusuku lweNkhululeko, 27 Apreli 2000. Lengucuko ikhombisa inhloso yaHulumende yekubonisa ingucuko yentsandvo yelinyenti eNingizimu Afrika kanye nemcondvo lomusha wekutsandza live letfu.
Idizayini yeSiphandla
Siphandla (Luphawumbuso) luluchungechunge lwetitsako letihlelenjiswe ngetiyingi temumo welicandza letehlukene letibekwe lenye ngetulu kwalenye.
Umomo losalicandza longaphasi umele tintfo tesicalo
Intfo yekucala yi-motto, lesesiyingini lesincane lesiluhlata. Lokucedzelela lesiyingi timphondvo tendlovu letimbili letibekwe ngekulandzelana letibuke etulu. Ngekhatsi kwemumo losalicandza lowentiwe nguletimphondvo tendlovu tindlebe letimbili takolweni, lokubetse kwenta sitfombe seluphawu lwegolide lobekiwe.
Umumo weluphawu wenta ufananiswa nesigubhu, futsi ucukatse imifanekiso yebantfu lababili labentiwe ngemdvwebo wematje wemaKhoyisani. Lemifanekiso ibekwe yabukana ngekubingelelana nangelubumbano.
Ngetulu kweluphawu sikhali kanye nesigila (knobkierie), lokunjanyiswe ngemtsamo munye. Letintfo tibekwe ngekutsandzana kute tibuke loluphawu bese seticedzelela umumo losalicandza longaphasi wesicalo.
Umumo losalicandza wekunyuka
Madvute ngetulu kwemumo losalicandza wesicalo, ngumkhatsi lobonakalako weSiphandla, iphrothiya. Emacembe ephrothiya abekwe ngephethini lengucalantsatfu lesuselwa kumisebenti yetandla yase-Afrika.
Lentinginono ingetulu kwephrothiya kantsi lembali yenta sifuba senyoni. Lentinginono (secretary bird) ime ngetimphiko tayo tiphakeme ngemumo webukhosi futsi lophakeme. Tisiba tenhloko letehlukile tentinginono tenta inhloko lecinile futsi lehlahlambile.
Lilanga leliphumako ngetulu kwehorayizoni libekwe phakatsi kwetimphiko letimbili tetinginono futsi licedzelela umumo losalicandza wekunyuka.
Inhlanganisela yemimo lesalicandza lengetulu nalengaphasi ihlangana yente umsele longapheli longakancanyulwa, kanye nekuvisisana lokukhulu phakatsi kwetintfo letisisekelo letiholela kudizayini leyehlukile yonkhe indzawo futsi lenhle kakhulu. Nanobe kunjalo lugcina ngalokusebala, kusimama, sisndvo kanye nekusondzelana lokudzingwa Siphandla .
Umsebenti we Siphandla
Umumo losalicandza wesicalo
- Sicubulo
Sicubulo - !ke e: /xarra //ke, lesibhalwe ngelulimi lwemaKhoisani lwebantfu bema/Xam, ngekwamampela lokusho kutsi: bantfu labehlukene bayahlangana. Sibuka umzamo wemuntfu ngamunye wekucinisa bunye emkhatsini kwemcabango nekwenta. Ngekwelizinga lelihlanganisele sibita nokumemetela sive kutsi sihlangane ngengcondvo lefanako yekuba lilunga nekutigcabha kwavelonkhe – Bunye eKwehlukaneni.
Pronunciation of !ke e: /xarra //ke:
.wav file (170KB)
- Tindlebe takolweni
Esiyingini semumo welicandza lesentiwe ngematinyo – tiluphawu lekuvundza, kukhula nekutfutfuka kwelikhono, kondla bantfu, netekulima umhlaba.
- Ematinyo endlovu
Luphawu lwekuhlakanipha, emandla, kwenta tintfo ngemkhawulo lofanele, nalokungenamkhawulo.
- Lihawu
Simo selihawu legolide simise kwesigubhu. Linemisebenti lemibili: kukhombisa bungempela nekuvikela ngekwemoyan.
- The human figures
Isuselwa etitfombeni telitje le-Linton, sibonelo lesidvume kakhulu emhlabeni seBuciko lobentiwe ematjeni eNingizimu Afrika (South African Rock Art), nyalo selakhelwe lakhonjiswa eMyuziyemu yeNingizimu Afrika (South African Museum) eCape Town. EmaKhoisani (Batfwa), bahlali labadzala labatiwako emhlabeni wetfu, bafakazela buntfu betfu lobufanako nelifa letfu njengebantfu beNingizimu Afrika. Lemitimba ivetwe njengesimo sekubingelela, lesikhombisa bunye. Loku kuphindze kumele kucala kwekugucuka kwemuntfu ngamunye ngemcondvo lomkhulu wekuba lilunga lesive futsi nekubonisa Buntfu betfu sihlangene.
- Sikhali nesagila
Timphawu letimbili tekuvikela neligunya – tiphindze timele tinyawo letinemandla tentinginono. Lesikhali nesagila kulele phansi, lokukhombisa kutfhula.
Umumo losalicandza wekunyuka
- Imbhali yeProthiya
Siphandla sebuhle bemhlaba wetfu nekuhlobisa emandla etfu njengesive lesisebentela iMvuselelo ye-Afrika – kukhombisa inhlanganisela lephelele yemibutfo lekhula emhlabeni, leyondliwe kusuka ngetulu. Imibala legcame kakhulu e-Afrika iniketwe iphrothiya – loluhlata, loyigolide, lobovu nalomnyama.
- Intinginono
Leboniswe indiza – ngumphumela wemvelo wekukhula kanye nelitubane. Inyoni lenemandla tinyawo tayo – letivetwe njengesikhali nesagila - tiyisebentela kahle ekutingeleni kwayo tinyoka lokukhombisa kuvikeleka kwesive etitseni taso. Sitfunywa semazulu kantsi senta umsebenti waso wemusa emhlabeni, kuloku iluphawu lwebukhosi lobungcwele. Letimphiko tayo letiphakeme tisiphandla sekwenyuka kwesive sakitsi, kantsi ngaso sona leso sikhatsi tisiniketa kuvikela kwayo.
- Lilanga leliphumako
Siphandla senkhatimulo nebukhathikhathi. Lifanekisa setsembiso sekutalwa kabusha, tigaba letikhutsele tenkhatimulo nekugcama, lwati, kuncuma lokuhle nemandla ekutimisela. Liluphawu lwemtfombo wemphilo, lwekukhanya nekuba munye lokuphelele kweBuntfu.
Sakhiwo lesiphelele seSiphandla sihlanganisa tiyingi temumo welicandza tangaphansi nangetulu njengeluphawu lwalokungenamkhawulo. Indlela lehlanganisa umphetfo wangaphasi wembhalo lobutsiwe, kwengca imigca yematinyo, ngelukhalo ngenhla lapho lilanga liphuma khona etulu, kwakha umumo welicandza lemkhatsi lapho intinginono iphakama khona. Ngekwemcondvo wekubonisa loku kutalwa kabusha ngekwemoya nesive sakitsi lesikhulu nalesilichawe.
Incubo yokwenta leSiphandla
Litiko leteBuciko, eMasiko, iSayensi neTheknoloji licele imibono ngeSiphandla lesisha esiveni. Ngekulandzela lemibono letfoliwe, kanye neligalelo lelisuka kuKhabhinethi, kuye kwabhalwa inchazelo. Luphiko lweteKuchumana neLwati lwaHulumende (GCIS) lube selutsintsa i-Design South Africa – umtimba lohlanganisele lomele tingosi tebadvwebi eveni lonkhe – kuniketa inchazelo kubadvwebi labalishumi labasetulu. Badvwebi labatsatfu bakhetfwa kutsi baletse luhlaka lwabo kuKhabhinethi. Umdvwebo waMnu Iaan Bekker wakhetfwa kutsi ube Siphandla seMbuso lesisha. UMnu. Bekker ungumcondzisi weLicembu leFCB futsi uye wadvweba madizayini lemanyenti etinhlangano tembuso neyetikhungo tangasese tebamabhizinisi.
Luphawumbuso lolusha lungetela i-Batho Pele
I-Batho Pele sisho seSisutfu lesisho kutsi "Bantfu Kucala", kubophelela basebente bahulumente kutsi basebentele bonkhe bantfu beNingizimu Afrika. Emagugu netinchubomgomo teBatho Pele tesekela Luphawumbuso lwelive. Ngamhlaka-1 Okthoba 1997, basebenti bahulumende bacale umkhankaso weBatho Pele lohlose kutfutfukiswa kwemisebenti yahulumende yetinsita esiveni.
I-Batho Pele kutibophelela kumagugu nakutinchubomgomo:
- Kubonisana nebantfu ngaso sonkhe sikhatsi ngelizinga lemsebenti loniketwako
- Kubeka imigomo yemazinga emsebenti kukhombisa lizinga lemisebenti lengalindzeleka
- Kukhulisa kufinyeleleka kwemisebenti yetinsita ikakhulukati kulabo bebancishwe matfuba ngesikhatsi lesendlule
- Kucinisekisa emazinga lasetulu esizotsa ngekulandzela emazinga lamisiwe ngekuphatsa emakhasimende
- Kuniketa lwati lolunyenti nalolungcono ngetinsita kwentela kutsi emakhasimende abe nelwati lolufanelekile
- Kukhulisa lizinga lekusebenta ngendlela leselubala ngekutsi tinsita tiniketwa njani
- Kulungisa lapho kwehlulekwa khona kanye nemaphutsa kwentela kutsi tinkhinga tisonjululwe nobe tisetjentwe ngemphumelelo
- Kwenta msebenzi ngendlela lebonelela timali tebantfu kwentela kutsi emakhasimende abone kutsi intsela yawo isetjentiswa ngalokunemphumelelo nangalokufanelekile.
I-Batho Pele(Bantfu Kucala) imayelana nekunciphisa tinhlelo leticitsako naletibitako tangekhatsi letingakahlelelwa kubeka tidzingo tebantfu kucala. Kumayelana nekucinisekisa kwekutsi kuhlelwa kwetetimali kwemiSebenti yaHulumende imacondzana netidzingo kanye netimfuno tebantfu.
Kwentiwa ncono lokunyenti loku sive lesingatsandza kukubona akubiti lutfu, njengaloku: kumoyitela, kuphatsa emakhasimende ngenhlonipho, kwetsembeka uma ngabe kuniketwa umniningwane kanye nekuconisa uma tintfo tingahambi kahle. Leti akusito tintfo letidzingo imitfombolusito lengetiwe – yindlela nje yekutsi kube nemazinga lahlukene ekutiphatsa.
Kwenta ncono kuphakelwa kwetinsita kumayelana nekuhlelwa kabusha kuto tonkhe lesitentako kumigomo “yekusebentela emakhasimende”. Kuphumelelisa iBatho Pele akusiyo intfo leyentiwa kanye kuphela. Yinchubo lechubekako, lendze, letawuba khona iminyaka leminyenti, letfola umfutfo ngaso sonkhe sikhatsi.
Sidzinga kusebenta ngekubambisana, njengaHulumende nemphakatsi, kuze sente tinchubomgomo te-Batho Pele tibe liciniso esiveni lesisemsebentini wekuletsa imphilo lencono. (Inkhulumo yaMengameli Thabo Mbeki ekumisweni kweSiphandla, eKwaggafontein, Bloemfontein, ngamhlaka 27 Apreli 2000).
Compiled by: Government Communication and Information System (GCIS), April 2000


text:
This is a siSwati translation of the original article which you can find here in English: What’s wrong with the proposed Lubhuku Coal Power Plant?
Live lasEswatini lisemacaletelweni sekuhlela kwakhiwa kwesiteshi sekuphehla gesi ngemalahle endzaweni yaseLubhuku (Mpaka), lokufaka ekhatsi kuvusetela timayini temalahle letisedvute nalendzawo lebetisalo tingastjentiswa eminyakeni lengemashumi laphindzaphidziwe. Lomsebenti lona sewuneminyaka salomane udzingidzwa, uphindze ubeyincenye yeEswatini Energy Masterplan 2020-2034 leyasungulwa nga2018.
Ingabe yintfutfuko leyemukelekile yini lena, leyisiyisa madvutane nengcebo nekuba live lelisembile “first-world status”, noma sitidubula enyaweni ngekukopa tinkinga letentiwe ngemave latfutfukile?
Yebo kona sonkhe singavumelana kutsi live lasEswatini liyadzinga kusebenta kutsi lifinyelele ekutseni libe ngulelitimele ekuphehleni gesi walo (sehlise linani lekutsembela kugesi wabomakhelwane), kunetingcinamba letimbalwa lokumele kutsi tikhulunyiswe.
Asesicale ngekubuka “tintfo letinhle”, ngalomsebenti lofuna kusungulwa, letintfo tite sisidvo lesiningi umasesitibukisisa.
Lencwadzi lesemtsetfweni lechaza ngalomsebenti ichaza naku lokulandzelako:
Sigaba A. “Sidzinga kwehlisa kuncikela kwetfu kugesi wakubomakhelwane, sinake kutakhela lana ekhaya ngekusebentisa lobuningi bemvele lobungemalahle.”
Sonkhe singavumelana kutsi Eswatini uncike kakhulu kugesi wabomakhelwane, loko kudzinga kushintja – sidzinga kutimela sibenagesi wetfu. Iminyaka yekusebenta kwalesiteshi sagesi, kanye nalelinani lemalahle lakhona eveni, kubuketwe kutsi ingaba ngulengu 30-40. Tibalo titsi lomsebenti utawudzinga imali lenkhulu kakhulu lengu E12billion, kantsi kungabakuhle kutsi sihlanyele lemali kuletinye “tinhlangotsi temvelo letichichimako” njenga gesi wemandla elilanga, umoya nemicuba – lokungemandla agesi langasoze aphele (aphindze ashiphile).
Incenye yale Energy Masterplan ifaka ekhatsi kwakhiwa kwe 40MW gesi welilanga na 40MW gesi wemucuba – kodzwa konkhe loku kubese kwenganyelwa ngulokunaka lesakhiwo sekuphehla gesi ngemalahle lesingu 300MW. (MW = Megawatts, sigidzigidzi sema watts).
Kunekucabanga kutsi emalahle ayindlela leshiphile yekwakha gesi, lephindze ibenguleyetsembekile ekubeni sihlangu sagesi – kodvwa loku akusilo liciniso leliphelele. Tintfo tiyashintja, sekuphindze kuyabonakala kutsi gesi lophehlwe ngemvelo lengapheli uyakhona kubangulotsembekile ekusimamiseni gesi welive. Kulamanye emave, kufaka ekhatsi South Africa, sekushiphile kuhlanyela imali kugesi wemvelo lengaphela kunekuyihlanyela kugesi wemalahle.
Live lasEswatini, kanye neAfrica yonkhana, isesimeni sekuzuba singasebentisi gesi wemalahle nabo oyili ishone embili ekubeni yindzawo leyite tintfutfu letingcolisa sibhakabhaka semhlaba. Loku kuyafana nalesikwentile ngekutsi sizube ehlangotsini lwetekuchumana, lapho khoona bomahlala ekhukhwini batfolaka sebashiphile kunekuba nelicingo lelihlala endlini. Kungani sifune kulandzela etinyatselweni temave langase nyakatfo kantsi singakhona kucala likusasa letfu leli tfokotisa imvelo liphindze liletse gesi lotawutfokotelwa nguwonkhe muntfu?
“Tishaya mtsetfo kumele time kuhlanyela imali kugesi wemalahle njengamanje bese takha kabusha imitsetfo yetimakethe tagesi khona kutoncipha takhiwo lesetingesanamsebenti bese kusheshiswa kungena kweminotfo lengcolisa kancane sibhakabhaka.”Carbon Brief Report
Lelitemu stranded asset limucoka kutsi silati ngoba liyachubeka kumbhandzakanywa emisebentini lemisha yemalahle nabo oyili. Umhlaba usachubeka uyamadvute nekunciphisa kungcoliseka kwesibhakabhaka, singatfuke sibone imali seyiphela kusakhiwa lesiteshi sagesi noma ime kusebenta sikhatsi sayo singakafiki ngoba timayini temalahle nekuphehla kwato bogesi setiphelelwa yimphumelelo eitmalini – lokutasishiya nesakhiwo lesikhulu lesingcolile Eswatini.
Sigaba B sitsi: “Lomsebenti utawunciphisa kuphuya, unyuse linani lekucashwa, ufake ekhatsi ticuku letidzinga lusito njengemakhaya laholwa bantfwana, bomake, nalabakhubatekile.”
Kanjalo, umasinganakisisa kugesi wemvelo lohlobile singabona kucashwa kwebantfu emisebantini leyineminyaka leydlula lengu 30 – singabe sifundzisa, sinyusa nemakhono kanye nekucasha Emaswati emisebentini lengeke iphele. Kutsembisa imisebenti lenelikusasa etinkapaneni letiphehla gesi ngemalahle kuyadukisa kuphidze kubebete likusasa, kantsi futsi singabe sidayisela bantfu intfo yamanje letogcina ibashiya bemendzawonye bakhangetela umsebenti lofako.
Akuvakali kuphindze kusiphice umakutsiwa lomsebenti utawufaka ekhatsi emakhaya laholwa bantfwana, bomake nalabakhubatekile – ngaphandleke umangabe labantfu batawuba yincenye yalemayini yemalahle?
Lencwadzi lesemtsetfweni lechaza ngalomsebenti ichaza naku lokulandzelako:
Sigaba A. “Lombuto wekubangumnikati wemhlaba, ngetivumelwano temhlada walendzawo yalomsebenti lengu 45ha.”
Lemimango leyitsintsekako ngalomsebenti iyadzinga (phidze ifanelwe) kucociswa kabanti. Kuyadzingeka kutsi kubenelucociswano lolujulile kuyoyonkhe imimango yasendzaweni yaseMpaka/Lubombo lonkhana, kutokwatiseka kutsi bantfu bemumanguu bayahambisana yini nalomsebenti lowufuna kuletswa kulendzawo (bati kabanti buhle nebubi bakokonkhe). Angeke lomsebenti sewenteke ngaphandle kwekufaka ekhatsi bonkhe bantfu bemumango kuletincumo. Loku kudzinga kutsi kube nemihlangano yekucocisana leyehlukahlukene kubhalwe phansi yonkhe imivo kungaka tsatfwa sijubo sekutsi umsebenti uyachubeka noma cha.
Sigaba B utsi: “Umbuto wekushintja kusetjentiswa kwemhlaba, kusuka ekubeni kusemadlelweni kuye ekubeni yindzawo yemafemu.” Sigaba C sitsi: “Tinkinmga tekuhlakahlukana kwemvelo nekuhlaliseka kwayo. Lendzawo ingulephansi lenemahlatsi lamafisha iphindze ibengule shukumako ekongeni kwemvelo.”
Kushintja kwekusetjentiswa kwemuhlaba kumcoka kakhulu eveni lelincane lelinjenga leli lasEswatini – angeke sikhone kulahlekelwa tindzawo letivikelwe, letinemvelo leyahlukahlukene naletisetjentiswa yimimango. Kulahlekelwa ngumhlaba wemumango ngenca yemsebenti lotawuletsa kubhubha kudzingeka kutsi bonkhe labatawukhinyabeteka babesekhatsi kutotonkhe tincumo – hhayi lushintjo lolutswa bantfu bakhashane, bemtsetfo netitjala mali.
Lokwekutsi lendzawo ngule yongiwa betemvelo kuyakhatsata kakhulu – lokuhlukubeteka kwemvelo nemisebenti lehambelana nako kudzinga kuhlolwa ngulabafundzele kabanti ngetemvelo, khona batawusatisa tinkinga letingenteka kulemvelo umangabe lomsebenti usungulwa.
Litiko letekuvakasha nalo lingahle lihlukubeteke – bonkhe betekuvakasha bayadzingeka kutsi nabo babekhona ekukhulumisaneni kwalendzaba yalomsebenti. Eswatini yatiwa ngekutsi yindzawo leyiphambili ngetekuvakashelwa, loku sifisa kusisite kusabukwa tindlela tekunyusa umnotfo sisaphuma ku-Covid. Bantfu bekuhamba bangativa banjani bandiza ekhatsi entfutfwini yemalahle basehla esikhumulweni setindiza iKMIII? Yona imvelo, tekuvakasha kwasemimangweni, eLubonjeni, umoya, kubukeka nemusindvo walenkapane nemayini kutawukukhinyabeteka kanjani?
Sigaba D. “Tindzaba temanti – Lubonjeni yindzawo leyomile. Ngaloko, emanti sidzingeko sekuchuba umsebenti, ngoba lomsebenti utawudzinga emanti ekwakheni emanti layintfutfu leshisako leyibese seyiphehla gesi.”
Titeshi tagsei lophehlwe ngemalahle tisebentisa linani leliningi kakhulu lwemanti ekuphotisa lesiteshi phindze kwakheke lamanti layintfutfu leshisako. Lomsebenti ufise kusebentisa umfula lodvute weMbuluzi, lovele usetjentiswa kakhulu tinkapane letilima umoba, kanye nemimango yaseLubonjeni. Lomsebenti lona ungahle ukhinyabete linani lwemanti lweMbuluzi nabobonkhe labasebentisa lomfula. Kuyadzingeka kutsi betemvelo bahlolisise kutsi kusetjentiswa kwalomfula kutawkuba natiphi tinkinga, nekufaka ekhatsi kungcola lokungahle kungene emantini umangabe lomsebenti ucala.
Sigaba E. “Indzaba yetintfutfu. Loku kumcoka kakhulu. Tintfutfu letiyingoti letitawuphuma umakushiswa lamalahle titawukuba nemphumela lomubi emphilweni yemimango yase Lubonjeni nemacentselo ayo.”
Makhelwane wetfu iMpumalanga seyivele iyindzayo lenemvelo lengcole kakhulu emhlabeni ngenca yekuba yindzawo leyinemafemu lamaningi laphehla gesi ngemalahle. Imimango leyibomakhelwane nalolonkhe Lubombo lungaba sesimeni sebungoti ngalentfutfu leyitophuma eLubhuku – iphindze iwele emaveni abomakhelwane. Bantfu labahlala eMpumalalnga sebavele banenkinga yetemphilo ngenca yekuphefumula umoya longcolile, nenombholo leyenyukako yetifo nekufa lokuphatseleni nemoya longcolile, kantsi futsi nemacala semaningi laletfwe etinkantolo ngatona tinkinga talamafemu emalahle.
South Africa ifuna kuphuma ekusebentiseni emalahle kantsi futsi iNGO yase South Africa, GroundWork, iwine licala lelikhone kuvala inkapane yephehla gesi yemalahle yeKhanyisa 600MW eMpumalanga.
Kuphindze kube nemihambo yetinhlango teAfrica letikhutsata kutsi iAfrica yonkhe isuke ekusebentiseni emalahle nabo oyili, tinhlangano letifaka ekhatsi Africa Vuka, Fossil Free SA, neGround Work. iAfrica yonkhana isemkhankhasweni yekusebentisa gesi lohlobile longakhinyabeti imvelo. Eswatini kudzingeka kutsi nayo ilandzele lomhambo ingashoni kulenye indlela.
Kwekugcina, Sigaba F. “Indzaba yekugucugucuka kwesimo selitulu. Loko kukhatsata umhlaba wonkhe. Umoya longcolile lowutawuphuma kulomsebenti utawandzisa ekugucukeni kwesimo selitulu, lekuyindzaba umhlaba lesiyibuketile.”
Kushiswa kwemalahle kuletsa kungcola lokukhulu esibhakabhakeni, kudzingeka kutsi sikuvimbe loku. Lomsebenti lona utawungeta kungcola kwemoya uphindze uphikisane naletivumelwano lesititse silive kutsi sehlise linani lekungola kwesibhakabhaka.
Kuchubeka nalomsebenti lona kutawukusimisa kabi kutotonkhe tincumo tesititsetse silive kutse sitawumelelana nekungoliswa kwemvelo. Singahle silahlekelwe natimali letisita ngekunciphisa kwekungcoliswa nekubulawa kwemvelo.
Kugucugucuka kwemhlaba kuyintfo lekhona manje. Lesi sikhatsi sekulwa nekushisa kwemhlaba.
Kusimanga kutsi singacabanga kumosha sikhatsi nemali entfweni lengcolisa umhlaba kantsi ayidzingeki. Indlela yekuphehla gesi ledule kangaka kantsi kukhona leshiphile ayidzingeki.
Sisencupheni yekwekhisa sitfunti setfu emhlabeni umangabe sichubeka nalomsebenti wekuphehla gesi wemalahle kantsi umhlaba wonkhe ufuna kuyekela kusebentisa emalahle.
Live lasEswatini lifuna kuba yincenye yenkinga – ngekuchubeka ngemsebenti lodulile kantsi futsi lotawuletsa tinkinga letidvute naletikhashane emphilweni yetfu, emvelweni nase mumangweni?
Noma sifuna kuba bacatululi bentinkinga tekuphehlwa kwagesi sibe sibonelo lesihle? Sinawo onkhe emthulusi – umangabe bepolitiki bangafuna kuletsa lushintjo singakhona kuba live lelinagesi loshiphile, lofinyelelwa nguwonkhe wonkhe, lohlobile losita onkhe EmaSwati nalowo lasatawutalwa.
Labacwaninga temvelo, nomakanjani, batawu ncutfulisa lucwaningo lwabo kusti lomsebenti lofise kucalwa uyingoti kakhulu emvelweni nasemuphefumlweni webantfu kutsi ungachubeka.
Ngemunyaka wa2030 live lasEswatini lingakhona kutimela etikweni lekuphehlwa kwagesi. Sidzinga kushintja kucabanga kwetfu sibeke embili kuphehlwa kwagesi lokungeke kukhinyabete imvelo, kuletse imphumelelo emumangweni kuphindze kukhone kusimamise umnotfo.
Umbhali Dane Mathendele Armstrong & Khulekani Msweli


text:
NUMSA supports Global Week of Action against the illegitimate and unelected King Mswati’s oligarchic regime
5 September 2011
Siyinhlangano yetisebenti teNational Union of Metalworkers of South Africa (Numsa) simemetela kutsi siyawusekela umkhosi we Global Week of Action on Swaziland locutjwa beSwaziland Democracy Campaign bakanye naletinye tinhlangano tetisebenti emhlabeni wonkhe jikelele. LeGlobal Week of Action lehlose kugcamisa tinkinga letikhona eSwatini kufanele isekelwe ngibo bonkhe balapha eNingizimu Afrika labahambisana nekulwela buncono benhlalakahle yebantfu, kwatise kutsi live lakaNgwane lingumakhelwane wetfu. Siyavelana nesive saseSwatini ngoba naso sasisekela ngetindlela letimbalwa nasiphiliseka kabuhlungu ngaphansi kwahulumende welubandlululo, pheceleti iApartheid. Lokubuhlungu kutsi hulumende wetfu lapha eNingizimu Afrika loholwa yi ANC utsetse sincumo lesibi ngekutsi avume kuboleka umholi welive laseSwatini, inkhosi Mswati wesitsatfu tinsambansamba temali. Kusobala kutsi lemali lengaka itawudliwa ngemagundvwane asebukhosini- iNgwenyama kanye nemakhosikati akhe, nebantfwa bakhe labahlala batitika ngemititilizo labatsandza kuyitsenga emaveni ekudula langesheya kwetilwandle.
Kantsi phela lemali kufanele kutsi ngabe isentjetiselwa kutsi ihlangabete tidzingo teluntfu njengekutsenga emaphilisi alabagulako etibhedlela kanye nekubhadala tisebenti tembuso.
Lesincumo sahulumende wetfu vele siyalumela lapha kitsi ngoba sisikhumbuta emavi aBabe Oliver Tambo lebengumongameli we ANC. Ngemnyaka wa 1984, mhla hulumende wase Mozambique asayinda sivumelwano nahulumende wemaBhunu, Tambo watsi, leso sento asikehlukeni nekutsi 'bomnaketfu nabodzadzewetfu beMzambiki sebakhe budlelwano nemphisi leyenyaywa bantfu bonkhe emhlabeni'. Kangako ke sicela kutsi i-ANC njengoba kungiyo lehola hulumende wetfu nelive letfu, ihocise lesincumo sekuboleka live lakaNgwane letigidzigidzi temali. i-ANC sibheke kutsi ilawule libhange lelikhulu leSouth African Reserve Bank kutsi lihocise tonkhe timali lekungenteka kutsi sevele tibhadelwe ngaphansi kwalesivumelwano sekuboleka live laseSwatini imali. Nangabe i-ANC ingakwenta loko, kungacinisa imitamo yekukhutsata kutsi live lakaNgwane nalo libuswe ngaphansi kwentsandvo yelinyenti, pheceleti iDemocracy. Etikwaloko, ngekuhocisa lesincumo, i-ANC ingatibuyesela sintfunti njengoba yateka kutsi itsembekile ngemisebenti yayo. SiyiNumsa sikhutsatsa eMaswati nawo kutsi angapheli mandla kepha atfole umdlandla ngaloku lokwentiwe bantfu be Tunisia nebe Egypt, labakhonile kumelana nebaholi babo lababaphetse ngensila. Sitsi kini Maswati nani yibambeni njalo nize nikhone kususa Mswati wesitsatfu esikhundleni, adedele umbuso wentsandvo yelinyenti. SiyiNumsa siyaphindza futsi, kutsi sicela tonkhe tinkapane talana eNingizimu Afrika letinemabhizimisi eSwatini kutsi tingasachubeki nekwenta ibhizimisi kulelaMswati ngoba nabachubeka kusho kutsi basekela kuphatfwa kabi kweMaswati kanye nalabafuna intsandvo yelinyenti njengePUDEMO.
Contact:
Castro Ngobese, Numsa National Spokesperson – 073 299 1595
Source
Numsa Press Release


c: text/plain

text:
Kunetikhatsi lapho khona tonkhe tintfo tibonakala sengatsi atihambi kahle emphilweni yakho. Kungaba nobe ngabe yini kusukela ekushoneni kwalotsandzekako wakho, kuchekeka kwemshado, kubhidlika kwebungani kuye ekulahlekelweni ngumsebenti. Lokulahlekelwa loku kungakushiya ulusizi, ungenamandla ekutentela nobe ngabe yini futsi unentondvo.
Labanetinhlitiyo letephukile uyabaphilisa,
abophe emanceba abo.
TIHLABELELO 147:3
Welusa umhlambi wakhe njengemelusi:
Ugona emazinyane akhe ngemikhono yakhe,
awasondzete edvutane nenhlitiyo yakhe;
utihola kahle leto letinemazinyane.
ISAYA 40:11
“Uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala sekwendlulile.”
Lona bekahleti esihlalweni sebukhosi watsi: “Konkhe sengikwenta kube kusha.”
SEMBULO 21:4-5a
Ngetikhatsi tetinkinga imiva yetfu iyasengama isehlule. Siphatfwa sitresi sibe siloku sisola Nkulunkulu kutsi usentela phasi. Kantsi usicinisekisa ngebukhona bakhe ngaso sonkhe sikhatsi kantsi futsi uthulisa buyaluyalu lobungekhatsi kitsi:
Balekelani kutsandza imali, neneliswe nguloko leninako, ngobe Nkulunkulu watsi: “Ngingeke ngikuyekele, ngingeke ngikushiye.” Ngaloko singasho ngesibindzi sitsi:
“INkhosi ingumsiti wami;
ngingeke ngesabe.
Umuntfu angangentani nje?”
KUMAHEBHERU 13:5-6
“Senginitjele loku, kuze nitewuba nekuthula kimi. Eveni niyawuhlupheka nibe nelusizi. Kodvwa manini sibindzi, ngobe mine ngilincobile live.”
JOHANE 16:33
Nasisebuhlungwini, sivamisa kugcila kuko konkhe lokungahambi kahle singabe sisabona nendlela yekuphuma. Libe kepha Libhayibheli lisitjela kutsi asibuke ngaseluhlangotsini loluchakatile lwetintfo siphindze futsi sikhohlwe ngalesekwengcile.
“Noko nawunikela inhlitiyo yakho ngalokuphelele kuye,
welulele tandla takho, ukhuleke, utinikele kuye,
nawulahla sono lesisesandleni sakho,
ungavumi nekutsi bubi buhlale ekhaya lakho,
uyawuhamba ngetigi, ungabi nemahloni,
utakuma, usime, ungesabi lutfo.
Nakanjani, kuhlupheka kwakho utakukhohlwa,
ukukhumbule njengemanti lake ageleta embikwakho,
kuphila kutawukhanya kwendlule imini,
bese kutsi bumnyama bufanane nekukhanya kwasekuseni.”
JOBE 11:13-17
*Imibhalo yemavesi itsetfwe eBhayibhelini leSiswati 1996.
Ishicilelwe yabuye futsi yasatjalaliswa yiNhlangano yeteLibhayibheli yaseNingizimu Afrika.
www.biblesociety.co.za


text:
Mshengu wena lowatsatsa emajaha lahlabelako ngemavi lesingatange siweve, wabalolonga kutsi baphe umhlaba wonkhe umculo welizinga lelisetulu. Maningi emachawe emasiko lesitigcabha ngawo, lafana nabo Magolwane, bo Magogo, bo Mazisi Kunene, bo Mahlathini nabo Mfaz’ Omnyama. Nakabumba I Ladysmith Black Mambazo, Joseph Shabalala, umshengu lomuhle, waphakamisa sitfunti selisiko lesichathamiya waphindze futsi waba ngulomunye lonotsisa emasiko jikelele.
Nawulalele emambazo uyativela kutsi kudzala Mshengu nemajaha ase Mnambithi bangemagagu esicathamiya. Likhono la Mshengu kutsatsa nobe ngayini ayigucule ibe yingoma. Kuletinye tingoma emambazo ahlabela ngemachawe lafana nabo K.E. Masinga, lomunye wemavulandlela ekusakata. Ngalesinye sikhatsi utfola bafana base Mnambithi bahlabela ngelutsandvo, nome bahlabela ngalabadlala ngemali batsenga tjwala. Batsatse likhono lekuhlabelela sichathamiya, balilola, lacija, lakhalipha njenge mukhwa lololwe ngensimbi. Tingoma tabo setengca libanga lemculo tisisekelo semlandvo. Tingoma temambazo tisikhumbuto, tijabulisa balaleli, titsatsa tindzaba tebantfu, tesive netigodzi itente tingoma. Tingoma letatiwa kakhulu letifana nabo Nomathemba, nabo Homeless, nabo Uzenzile Aka Khalelwa tinguletinye letitsandvwa kakhulu live lonkhe.
Likhono la Mshengu kunganetiseki ngalase awkwentile, umculo welicembu lakhe uhlala utfutfuka njalo. Lebakwenta lamuhla nase utsi uyakutayela utfola kutsi sebendlulile kuko, seba ngetile kuko, sebakwente lenye intfo lejulile. Njengalabanye labanelikhono lelikhulu, Mshengu ungatsi akahlaliseki, uhlala atibuta kutsi angayiletsa kanjani intfutfuko nenchubekela embili. Akunendzaba kutsi balaleli bayijabulela kangani intfutfuko kulomculo leletswa ngu Mshengu nelicembu le Mambazo, intfutfuko ayipheli.
Lowaka Shabalala watalwa e Mnambithi esigodzini sase Ladysmith, wanikwa lamabito lalandzelako. Kwatsiwa ngu Bhekizizwe Siphatimandla Mxoveni Joseph Bigboy Shabalala. Labanengi abati kutsi umShabalala wacala umculo adlala siginci. Liculo lakhe lekucala lekalicamba kwaba ngu Nomathemba. Mshengu wagcugcutelwa ngu Galiyane Hlatshwayo kutsi asebentisi sipho sakhe selivi, kutsi ahlabele ngemdlandla nemfutfo. Wabumba licembu lakhe lekucala walkbita Ezimnyama. Lelicembu lahlabana kumnchuntelwano wesichathamiya.
Kulandzela emaphupho lamanyenti lekaba netiboniso kuwo, Mshengu wabese ucamba licembu lakhe watsi yi Ladysmith Black Mambazo. Njenge mazembe lakhaliphako, e Mambazo bekahlula emacembu lamanye. Batsandzi bemculo batitfola balalela e Mambazo ahlabela tingoma letitdvodzile, letizothile, letijulile, letiletsa bunandzi bemculo. Umculo we Mambazo sowuhambe wafika kumagumbi onkhe emhlaba, ulalelwa ngibo bonkhe labatsandza umculo lomsulwa, welikhono lelisetulu. Kuhlabana kwe Mambazo akwehli, kuya ngeku tfutfuka, kuyabonakala kutsi umholi we Ladysmith Black Mambazo ngulomunye walabatsetse lisiko lekuhlabelela walitfutfukisa kakhulu. Kuyakhanya kutsi Mshengu te adzinwa kucamba tingoma, nekutsi utawuhlala anganetiseki ngalase akufezile. Akasiye lotsandza kulala ecansini lelindlalwe kutsanti nobe itolo ngobe uhlala abuke embili, hhayi emuva.
Bemanga batsandze kabi kutsi emasiko etfu ayanyamalala, nekutsi sitawugcina sesilahlekelwe yonkhe imilandvo nemalwimi abomdzabu. Loku bakusho njengoba bangati kutsi linengi liyatigcabha, futsi likhuma lulwimi lebalumunya. Ngobe bona bangalukhulumi lulwimi, futsi bangaluva, akusho loko kutsi lolulwimi alukhulunywa ngulabanyenti. Siyafundza emaphepheni lokutsiwa bonjingalwati batsi sekuhlwile, kuyahwalala kumasiko etfu, akunalikusasa.
Kepha u Mntimandze lobhambo lunye, Mazisi Kunene uyasitjela kutsi singabalaleli lalabatsi intfutfuko tesayitfola kulawetfu emasiko, funanele sikhohlwe ngawo nasifuna inchubekela phambili. Umntimandze washo kutsi kute lulwimi lolune nkanankana yesi manjemanje ngaphandle kwalo sitawulahlekelwa likusasa. Bemaphephandzaba bashicilela imibono leyenga labanengi ibatjela kutsi abafulatsele konkhe lokumklandvo yabo nafuna kubona intfutfuko.
Nasibuka umShabalala we Mambazo, siyabona kutsi kute sizatfu sekutsi utfulatsele lwakho lulwimi nawufuna kuphumelela ekuhlabeleni nobe ekulobeni nobe ekucambeni tingoma, tinkondlo nobe tincwadzi. Nakufanele, Mshengu nelicembu lakhe bayashwampuluta talabanye tilwimi. Njengoba umlobi Ngugi wa Thiong’o ahlale asho, kufulatsela lulwimi lwakho kutenta sigcila.
Asimbonge lowaka Shabalala ngesipho sakhe semculo, lese sinjingise kakhulu lisiko lesichathamiya. Akekho emagama langachaza kahle intfokoto letfolwa ngulababukela lelicembu lemajaha laphuma e Mnambithi. Nabavala tonkhe tingoma tabo, baya sikhumbuta kutsi bona ngibo ‘Abafana base Mnambithi’ Longati angamangala kutsi yini leleyenta bo Mshengu bangakhohlwa kusho kutsi babuya kuphi kuyo yonkhe ingom lebayihlabelako. Loku kusikhumbuta kutsi asilutfo nasikhohlwa kutsi sibuya kuphi. Njalo nje kufanele sitikhute nase sititfola ungatsi sitinyoni letingati kutsi tibuyaphi, tiyakuphi.
#NgugiwaThiongo #Mahlathini #Mshengu #Homeless #MfazOmnyama #PrincessMagogo #MazisiKunene #JosephShabalala #Nomathemba #Magolwane #LadysmithBlackMambazo